Després d'una presència continuada de més de cent anys al món de les relacions laborals, la Inspecció de Treball i Seguretat Social és una institució fermament assentada al nostre país, que ha sabut adaptar-se en tot moment a les circumstàncies de la realitat social i econòmica en què ha desplegat la seva actuació de garantia del compliment de la normativa social.
Després d'una llarga evolució i canvis successius durant tot el segle xx, des de la seva creació pel Reglament d'1 de març de 1906, passant per la Llei 39/1962, de 21 de juliol, d'ordenació de la Inspecció de Treball, que reuneix en una única Inspecció Nacional del Treball la vigilància i el control de la normativa social, fins aleshores competència de diversos serveis d'inspecció, la Llei 42/1997, de 14 de novembre, ordenadora de la Inspecció de Treball i Seguretat Social, configurava per primera vegada la Inspecció de Treball i Seguretat Social com un sistema, és a dir, com un conjunt organitzat de principis legals, òrgans, funcionaris i mitjans materials.
Aquesta Llei conjugava amb correcció els principis d'unitat de funció i actuació inspectora amb els d'especialització funcional i treball en equip, alhora que incorporava mecanismes útils de participació i col·laboració de totes les administracions públiques, estatals i autonòmiques, en el Sistema d'Inspecció.
No obstant això, en el temps transcorregut des de l'entrada en vigor d'aquesta Llei han aparegut nous elements que exigeixen l'adopció d'un nou marc normatiu per a la Inspecció de Treball i Seguretat Social.
D'una banda, la prestació del servei públic d'Inspecció de Treball i Seguretat Social s'ha d'adequar als canvis normatius que hi ha hagut en el nostre ordenament sociolaboral, en el qual després de successives reformes legislatives s'han anat introduint modificacions importants, que persegueixen conjugar la flexibilitat necessària en la gestió dels recursos humans amb més protecció dels drets dels treballadors, entre els quals sens dubte es troba el dret que té tot treballador a recórrer a la Inspecció de Treball i Seguretat Social quan consideri que els seus drets han estat conculcats.
De l'altra, l'evolució en l'exercici de les competències autonòmiques d'execució de la legislació laboral en el territori espanyol, que s'ha substanciat en el traspàs de la funció pública inspectora a les comunitats autònomes del País Basc i de Catalunya, evidencia la necessitat d'adaptar el model organitzatiu de la Inspecció, per compatibilitzar la convivència dels principis essencials d'unitat de funció i concepció única i integral del sistema amb el desenvolupament de les competències de les comunitats autònomes en la matèria.
A més, la Inspecció de Treball i Seguretat Social ha experimentat en els últims anys un notable procés de modernització i tecnificació en el seu funcionament, de manera que les actuacions desplegades per la Inspecció han guanyat en extensió i en profunditat.
Mantenir i consolidar l'increment de l'efectivitat de la Inspecció de Treball i Seguretat Social requereix reforçar-la institucionalment, integrant i ordenant millor, dins d'aquest nou model organitzatiu, el funcionament dels serveis d'Inspecció, així com l'articulació dels mecanismes de col·laboració, cooperació i coordinació entre totes les administracions públiques implicades.
Aquesta Llei s'insereix en el conjunt de mesures adoptades pel Govern per a la racionalització, simplificació i modernització de les administracions públiques.
L'acció dels poders públics, en les seves diferents àrees d'actuació, exerceix un efecte notori sobre la societat, considerada en el seu conjunt: són els ciutadans els destinataris de les actuacions de l'Administració i aquesta actuació s'ha d'orientar prioritàriament a la satisfacció de les seves expectatives i drets legítims.
La Inspecció de Treball i Seguretat Social, en tant que servei públic encarregat de la vigilància i el control de la normativa social, contribueix decisivament a la preservació dels drets dels treballadors, que la legislació laboral consagra, i al sosteniment del sistema de protecció social, per a la qual cosa ha de planificar adequadament la seva activitat de vigilància i control, especialment en els àmbits en què existeix una alta demanda dels ciutadans, com són els relatius al règim de contractació laboral, a la dualitat del mercat de treball, a l'accés a llocs de treball i a l'execució de la prestació laboral en condicions d'igualtat i no-discriminació, al dret a la seguretat i salut en el treball i a la garantia i pervivència d'un règim públic de Seguretat Social.
A més, la Inspecció de Treball i Seguretat Social ha de potenciar la seva funció mediadora, dirigida a evitar i integrar els conflictes laborals, i la d'informació i assistència tècnica a empreses i treballadors, la qual cosa ha de reforçar la seva configuració com a servei públic harmonitzador de les relacions laborals.
Amb aquesta finalitat, la Llei estableix un model d'inspecció basat en una sèrie de principis ordenadors comuns, entre els quals cal destacar la recerca de la qualitat i l'eficiència en la prestació del servei als ciutadans, la concepció única i integral de sistema i el principi d'unitat de funció i actuació inspectora.
Al mateix temps, s'avança decididament en la participació de totes les administracions públiques titulars de les competències per raó de la matèria objecte de l'activitat inspectora, respectant amb això el sistema constitucional de distribució de competències.
El sistema s'integra no només per les administracions públiques titulars de les competències materials d'execució de la legislació laboral i de Seguretat Social, sinó també pels òrgans i les estructures institucionals creades per a la coordinació d'aquests òrgans, entre les quals s'inclouen el Consorci de la Inspecció de Treball i Seguretat Social de Catalunya i el Consell Basc d'Inspecció de Treball i Seguretat Social.
Així mateix, es crea l'Organisme Estatal Inspecció de Treball i Seguretat Social, com a organisme autònom dels que preveu la Llei 6/1997, de 14 d'abril, d'organització i funcionament de l'Administració General de l'Estat, que situa els serveis d'inspecció en l'àmbit de l'Administració Institucional i permet així l'execució en règim de descentralització funcional, tant de programes específics en matèries competència de l'Administració General de l'Estat o de les comunitats autònomes, com de programes conjunts en els quals conflueixi la planificació d'actuacions en diferents matèries.
En el Consell Rector de l'Organisme hi participen l'Administració General de l'Estat i les comunitats autònomes, en tant que titulars de les competències materials sobre les quals treballa la Inspecció.
La gestió i representació de l'organisme s'encarrega al titular de la seva direcció.
D'altra banda, el principi de participació institucional, que la Llei recull expressament, es manifesta mitjançant la presència de les organitzacions sindicals i empresarials més representatives en el Sistema d'Inspecció, en tant que representants dels principals destinataris de l'activitat inspectora, els treballadors i les empreses.
La Llei preveu l'existència d'un Consell General, que substitueix l'actual Comissió Consultiva Tripartida de la Inspecció de Treball i Seguretat Social, com a òrgan de participació institucional en les matèries relatives a l'Organisme Estatal i al qual s'atribueixen funcions d'informació, audiència i consulta en els afers de què tingui coneixement el Consell Rector.
Addicionalment, amb la finalitat de consolidar i reforçar la presència de les comunitats autònomes en el Sistema d'Inspecció, s'institueix l'autoritat autonòmica de la Inspecció de Treball i Seguretat Social, que és el càrrec designat per cada govern autonòmic, a qui la Llei li encomana, entre d'altres funcions, les d'impuls, proposta i supervisió de les actuacions inspectores respecte de les competències autonòmiques en el seu territori.
En l'àmbit de les relacions entre l'Administració General de l'Estat i les comunitats autònomes, s'estableixen mecanismes de cooperació més àgils i executius, mitjançant la instauració de comissions operatives autonòmiques de la Inspecció de Treball i Seguretat Social, que es basen en la interlocució permanent en l'esfera territorial entre la Inspecció i les administracions públiques titulars de les competències materials d'execució de la legislació de l'ordre social.
En tot cas, les noves fórmules de cooperació que la Llei preveu respecten els mecanismes de col·laboració territorial, ja establerts en els acords amb les comunitats autònomes sobre traspàs de funcions i serveis en matèria de funció pública inspectora.
Aquest model organitzatiu compartit ha d'evitar duplicitats, ineficiències i sobrecostos i servir de marc de supervisió unificat de tota la normativa de l'ordre social, plenament compatible, per tant, amb el principi d'unitat de mercat que propugnen la Constitució i els tractats constitutius de la Unió Europea i que s'ha consolidat en la present legislatura amb l'aprovació per les Corts Generals de la Llei 20/2013, de 9 de desembre, de garantia de la unitat de mercat.
El model organitzatiu del Sistema preveu la regulació en els seus estatuts d'una Oficina Nacional de Lluita contra el Frau, com a òrgan especialitzat de la Inspecció de Treball i Seguretat Social per combatre les conductes relacionades amb el treball no declarat, l'ocupació irregular i el frau a la Seguretat Social.
Després de l'experiència del pla de lluita contra l'ocupació irregular i el frau a la Seguretat Social aprovat pel Consell de Ministres, en data 27 d'abril de 2012, i amb vigència fins a finals de 2013 i considerant els resultats positius derivats de la seva aplicació, s'ha de plantejar, més enllà del context actual, la constitució d'estructures permanents en la lluita contra el frau.
La creació d'una Oficina Nacional de Lluita contra el Frau en el marc d'una nova Llei ordenadora del Sistema d'Inspecció es preveu en el Programa Nacional de Reformes 2014, que s'inclou, al seu torn, en la intensa agenda reformadora del Govern, com a continuació dels Programes de 2012 i 2013.
L'Oficina té la pretensió d'afrontar de manera global el fenomen del frau, donada la dimensió transversal que aquest representa.
El frau no només suposa una detracció indeguda de recursos del sistema de la Seguretat Social (generació o gaudi de prestacions indegudes) o una falta o deficiència de contribució al seu sosteniment (absència total o parcial de cotitzacions socials).
El frau va lligat, la majoria de les vegades, a situacions d'explotació laboral en què es neguen als treballadors els drets més elementals, el més important dels quals és el reconeixement de la seva condició de treballadors, com passa en un context de treball no declarat.
La Llei regula el règim jurídic dels funcionaris del Sistema d'Inspecció en el seu conjunt, de manera complementària al que conté la Llei 7/2007, de 12 d'abril, de l'Estatut bàsic de l'empleat públic.
Determinades peculiaritats de la labor que exerceix el personal amb funcions inspectores exigeixen una regulació específica.
Dins d'aquesta, s'atorga la consideració de nacionals als cossos d'inspecció, amb l'objecte d'evitar les disfuncions i la pèrdua d'eficàcia que generaria l'actuació de diferents cossos d'inspecció en les mateixes empreses i treballadors, amb la consegüent pèrdua de la visió general de l'empresa, duplicitat de visites, confusió respecte del cos inspector a què correspon actuar, possibles contradiccions en la interpretació de la norma o de la relació jurídica existent, demores i altres disfuncions.
En consonància, s'estableixen els principis d'ingrés i convocatòria únics, reserva de funció inspectora i de mobilitat entre administracions públiques, tot això comptant amb la participació de les comunitats autònomes en les qüestions relatives al règim de personal.
D'altra banda, la Llei avança en l'especialització dels funcionaris i en la necessitat del treball programat i en equip.
Per a això s'atribueixen noves competències al cos de sotsinspectors laborals, de nova denominació, i es preveu, a més, la possibilitat de disposar de personal tècnic i administratiu per a la preparació de les actuacions programades.
Es creen dues escales dins el cos de sotsinspectors laborals: una escala de sotsinspectors d'ocupació i Seguretat Social, conformada per l'actual cos de sotsinspectors i una altra de nova, de sotsinspectors de seguretat i salut laboral, amb funcions específiques en matèria de prevenció de riscos laborals, la qual cosa ha de permetre ampliar i reforçar l'actuació de la Inspecció en aquesta matèria.
D'aquesta manera, les funcions relatives a la comprovació de les condicions materials de treball o altres d'anàlogues en matèria preventiva, que actualment desenvolupen els inspectors de treball i Seguretat Social, també les podran desenvolupar els sotsinspectors, sota la coordinació i direcció d'un inspector, tal com passa en matèria d'ocupació i Seguretat Social.
Es tracta d'una mesura de racionalitat i millora organitzativa que ha de redundar en major eficàcia i ha de suposar donar una resposta més ràpida als requeriments de la societat en qüestions que afecten la vida i salut dels treballadors.
S'augmenta l'eficàcia i la seguretat jurídica dels procediments iniciats per la Inspecció de Treball i Seguretat Social mitjançant l'extensió de la col·laboració de les diferents administracions públiques amb la Inspecció.
Així, es reconeix que els fets presumptament constitutius de treball no declarat i ocupació irregular que es comuniquin a la Inspecció de Treball i Seguretat Social per funcionaris públics que tinguin la condició d'agents de l'autoritat puguin ser adduïts vàlidament com a prova per la Inspecció en l'esfera del seu propi procediment, sense perjudici de la resta de les actuacions de comprovació que hagi de portar a terme el personal de la Inspecció de Treball i Seguretat Social per qualificar i tipificar adequadament els fets continguts en les comunicacions rebudes.
D'altra banda, la Llei actualitza la regulació de les garanties de l'actuació dels funcionaris del Sistema, i explicita a aquest efecte la protecció davant de qualsevol classe de violència, coacció, amenaça o influència indeguda, com a principis orientadors que garanteixen la independència en l'actuació de la Inspecció de Treball i Seguretat Social, tal com exigeixen els Convenis número 81 i 129 de l'Organització Internacional del Treball.
A més es regula, de manera uniforme per a tots els funcionaris, la protecció en matèria d'autoritat competent als efectes de la Llei orgànica 1/1982, de 5 de maig, de protecció civil del dret a l'honor, a la intimitat personal i familiar i a la pròpia imatge.
La Llei actualitza les comeses, funcions i mitjans d'actuació de la Inspecció, i suposa en aquest sentit una adaptació de la normativa posterior a la Llei de 1997, no només pel que fa a les matèries inspectores, sinó també quant a les normes de caràcter general.
Atès que la legislació l'aplicació i vigilància de la qual està encomanada a la Inspecció és la mateixa en tot el territori, també han de ser els mateixos els criteris tècnics i instruccions dictats per garantir aquesta homogeneïtat normativa, de manera que no s'introdueixin per aquesta via diferències territorials, això sense perjudici de la dependència funcional de la Inspecció de les comunitats autònomes, fet que no resulta afectat per aquesta previsió, ja que es limita a la identitat en la normativa i no s'estén a l'execució d'aquesta.
D'aquesta manera, es consagra com a principi general que orienta el Sistema d'Inspecció de Treball i Seguretat Social, el d'unitat de criteri tècnic interpretatiu.
Finalment, s'amplien i milloren els supòsits de col·laboració recíproca que s'han de prestar la Inspecció de Treball i Seguretat Social i altres administracions públiques i entitats, per cercar una vegada més l'eficiència i l'economia de mitjans.
La major efectivitat en les actuacions inspectores implica també la utilització de mitjans tecnològics i de comunicacions dels quals ha de dotar-se la Inspecció, i la consideració del seu paper com a element de cohesió del sistema, sense oblidar les degudes garanties dels drets dels ciutadans i, per tant, la seva adaptació a la Llei orgànica 15/1999, de 13 de desembre, de protecció de dades de caràcter personal.
Finalment, cal destacar que el Sistema d'Inspecció de Treball i Seguretat Social ha d'exercir les seves funcions en tot el territori espanyol, i donar compliment a les previsions que contenen els Convenis número 81, 129 i 187 de l'Organització Internacional del Treball.
En els treballs preparatoris d'aquesta Llei, el Govern ha comptat amb la participació de les comunitats autònomes, en especial, per a les qüestions relatives a la definició del nou model compartit d'inspecció que la Llei presenta, que ho és, per tant, des de la seva mateixa concepció.
El Govern ha consultat i debatut el contingut de la Llei amb les organitzacions sindicals i empresarials més representatives i ha sotmès el text de l'avantprojecte a dictamen del Consell Econòmic i Social.
El Sistema d'Inspecció de Treball i Seguretat Social està constituït pel conjunt de principis legals, normes, òrgans, personal i mitjans materials, inclosos els informàtics, que contribueixen al compliment adequat de la missió que té encomanada, segons el que estableix aquesta Llei.
La Inspecció de Treball i Seguretat Social és un servei públic al qual correspon exercir la vigilància del compliment de les normes de l'ordre social i exigir les responsabilitats pertinents, així com l'assessorament i, si s'escau, conciliació, mediació i arbitratge en les matèries esmentades, la qual cosa efectuarà de conformitat amb els principis de l'Estat social i democràtic de dret que consagra la Constitució espanyola, i amb els Convenis número 81 i 129 de l'Organització Internacional del Treball.
Les normes de l'ordre social a què fa referència el paràgraf anterior comprenen les relatives a matèries laborals, de prevenció de riscos laborals, de seguretat social i protecció social, col·locació, ocupació, formació professional per a l'ocupació i protecció per desocupació, economia social, emigració, moviments migratoris i treball d'estrangers, igualtat de tracte i oportunitats i no-discriminació en l'ocupació, així com qualssevol altres que atribueixin la vigilància del seu compliment a la Inspecció de Treball i Seguretat Social.
El Sistema d'Inspecció de Treball i Seguretat Social s'ordena, en la seva organització i funcionament, de conformitat amb els principis següents:
a ) Eficàcia i qualitat en la prestació del servei als ciutadans.
b ) Concepció única i integral del Sistema, en què es garanteix el seu funcionament cohesionat mitjançant la coordinació, cooperació i participació de les diferents administracions públiques.
c ) Unitat de funció i d'actuació inspectora en totes les matèries de l'ordre social, en els termes que estableix aquesta Llei, sense perjudici dels criteris d'especialització funcional i d'actuació programada.
d ) Imparcialitat, objectivitat i igualtat de tracte i no-discriminació en l'exercici de la funció inspectora.
e ) Reserva de la funció inspectora en l'ordre social als funcionaris del cos superior d'inspectors de treball i Seguretat Social i del cos de sotsinspectors laborals, en els termes que preveu aquesta Llei.
f ) Organització i desenvolupament de l'activitat de conformitat amb els principis de treball programat i en equip.
g ) Ingrés i convocatòria únics en els cossos nacionals d'inspectors de treball i Seguretat Social i de sotsinspectors laborals, mitjançant processos selectius unitaris de caràcter estatal.
h ) Mobilitat entre les administracions públiques en els processos de provisió de llocs de treball per a funcionaris dels cossos nacionals del Sistema d'Inspecció.
i ) Participació institucional de les organitzacions sindicals i empresarials més representatives respecte del conjunt de les funcions atribuïdes al sistema.
La Inspecció de Treball i Seguretat Social a què es refereix aquesta Llei l'exerceixen en la seva totalitat funcionaris de carrera de nivell tècnic superior i habilitació nacional, pertanyents al cos superior d'inspectors de treball i Seguretat Social, la situació jurídica i condicions de servei dels quals els garanteixin la independència tècnica, objectivitat i imparcialitat que prescriuen els Convenis número 81 i 129 de l'Organització Internacional del Treball.
Als funcionaris de carrera del cos de sotsinspectors laborals els correspon l'exercici de funcions d'inspecció, en els termes i amb l'abast que estableix aquesta Llei, així com les funcions de suport, col·laboració i gestió que siguin necessàries per al desenvolupament de la labor inspectora.
Aquests funcionaris tenen habilitació nacional i la seva situació jurídica i condicions de servei els garanteixen, així mateix, objectivitat i imparcialitat.
Els funcionaris del cos superior d'inspectors de treball i Seguretat Social pertanyen al grup A, subgrup A1 i els del cos de sotsinspectors laborals al grup A, subgrup A2 dels que preveu la Llei 7/2007, de 12 d'abril, de l'Estatut bàsic de l'empleat públic.
Tots dos tenen el caràcter de cossos nacionals, d'acord amb el que disposa l'article vint-i-vuit de la Llei 12/1983, de 14 d'octubre, del procés autonòmic.
El cos de sotsinspectors laborals té dues escales especialitzades:
a ) Escala d'Ocupació i Seguretat Social.
A causa de la diversitat material de les funcions encomanades als integrants de cada escala d'acord amb l'article 14.2 i 3, la mobilitat entre aquestes només es pot produir quan es disposi de la titulació requerida i se superi el procés selectiu específic previst per a l'ingrés a cadascuna d'elles.
El règim jurídic dels funcionaris dels cossos de la Inspecció de Treball i Seguretat Social és el que preveu aquesta Llei, la Llei 7/2007, de 12 d'abril, i altra legislació sobre funció pública inspectora dictada per l'Estat, així com les altres normes estatals o autonòmiques de desplegament.
Així mateix, és aplicable el que estableix la Llei 47/2003, de 26 de novembre, general pressupostària i les respectives lleis de pressupostos de cada exercici, especialment pel que fa a dotacions, retribucions, i altres despeses de personal.
Els funcionaris dels cossos d'inspecció depenen funcionalment de l'Administració, estatal o autonòmica, que resulti competent per la matèria objecte d'inspecció, en els termes que preveu aquesta Llei i la resta de la normativa aplicable, sense perjudici de la seva dependència orgànica d'una o altra Administració.
Les comunitats autònomes participen en qüestions relatives a ingrés i selecció, formació i perfeccionament, planificació d'efectius i llocs de treball, situacions administratives i règim disciplinari dels funcionaris dels cossos d'inspecció a través dels mecanismes de cooperació multilateral que estableix aquesta Llei, sense perjudici de les relacions bilaterals de caràcter específic.
En tot cas, queda reservada al titular del Ministeri d'Ocupació i Seguretat Social la potestat per a la imposició de les sancions disciplinàries que impliquin separació del servei del personal amb funcions inspectores, encara que aquest depengui orgànicament d'una comunitat autònoma, sense que es puguin adoptar sense el dictamen previ del Consell d'Estat, de conformitat amb el que estableix l'article vint-i-cinc de la Llei 12/1983, de 14 d'octubre.
L'ingrés en el cos superior d'inspectors de treball i Seguretat Social i en el cos de sotsinspectors laborals s'ha de fer d'acord amb la normativa d'ingrés en la funció pública, mitjançant el sistema d'oposició, a la qual poden accedir els nacionals espanyols, majors d'edat, que compleixin la resta dels requisits que prevegin les lleis i altres normes que siguin aplicables.
L'oferta d'ocupació pública ha d'incloure les places del Sistema d'Inspecció, tant de l'Administració General de l'Estat com de les comunitats autònomes que hagin rebut la transferència orgànica de personal inspector i sotsinspector, d'acord amb els criteris que, amb caràcter bàsic, s'incloguin a la Llei de pressupostos generals de l'Estat.
En aquest sentit i tenint en compte el caràcter únic i nacional dels cossos d'inspecció de treball, cosa que origina els principis d'unitat d'ingrés i processos selectius, les convocatòries derivades de l'oferta d'ocupació pública, que efectua el titular del Ministeri d'Ocupació i Seguretat Social, han de contenir les places que, per a cada cos o escala, autoritzi el Consell de Ministres en el Reial decret pel qual s'aprovi l'oferta d'ocupació pública de l'Administració General de l'Estat i les que proposin les comunitats autònomes que hagin rebut la transferència indicada en el paràgraf anterior.
La distribució final del personal de nou ingrés entre aquestes administracions es fa en funció de les vacants que resultin dels processos previs de provisió de llocs de treball, sense que, en cap cas, el nombre d'aprovats pugui superar el total de places convocades.
La provisió de llocs de treball reservats als cossos nacionals d'inspectors de treball i Seguretat Social i de sotsinspectors laborals es porta a terme per procediments d'àmbit nacional, de concurs o, si s'escau, de lliure designació per als llocs de comandament que es determinin, convocats pel Ministeri d'Ocupació i Seguretat Social, sense perjudici de la resta de procediments de provisió que estableix la normativa de funció pública.
No obstant això, les comunitats autònomes que disposin dins de la seva estructura de places reservades als cossos nacionals als quals es refereix l'apartat anterior poden convocar procediments per a la cobertura dels llocs de treball corresponents, de conformitat amb els criteris que estableixi la legislació de funció pública aplicable.
En tot cas, aquests processos es regeixen pels principis de mobilitat entre administracions, igualtat d'oportunitats i publicitat nacional de la convocatòria.
No es poden establir clàusules que impedeixin o menyscabin la participació en aquests de funcionaris per raó de la seva adscripció orgànica de procedència, i no els és aplicable el que preveu l'article vint-i-sis.2 de la Llei 12/1983, de 14 d'octubre.
El que preveuen els apartats anteriors, de conformitat amb el que estableixen els apartats 1 i 2 de l'article 4, s'entén sense perjudici de les competències del Ministeri d'Hisenda i Administracions Públiques.
Sense perjudici de la competència i les funcions del Registre Central de Personal i, si s'escau, dels registres dependents de les comunitats autònomes que hagin rebut el traspàs de la funció pública inspectora, ha d'existir un registre integrat del personal inspector constituït per la totalitat de les places existents per a cadascun dels cossos amb funcions inspectores en les respectives relacions de llocs de treball de les administracions a les quals pertanyin aquelles.
Aquest registre l'ha d'elaborar i actualitzar l'Organisme Estatal Inspecció de Treball i Seguretat Social, al qual es refereix l'article 27.
Amb aquesta finalitat, les diferents administracions públiques han de facilitar la informació necessària sobre la cobertura d'aquestes places en els termes que s'estableixin reglamentàriament.
El Sistema d'Inspecció de Treball i Seguretat Social disposa dels recursos humans necessaris per al correcte exercici de les seves funcions, tant de caràcter tècnic com de suport administratiu, de conformitat amb el que preveuen les lleis de pressupostos corresponents i d'acord amb el que estableixen les relacions de llocs de treball corresponents.
Per al desenvolupament de la labor inspectora, a aquest personal se li pot encomanar, en l'àmbit de les seves funcions, les de preparació d'actuacions, i d'altres auxiliars de suport i col·laboració, en els termes que reglamentàriament es determinin.
Al personal del Sistema d'Inspecció de Treball i Seguretat Social li corresponen els drets individuals i col·lectius establerts amb caràcter general per als empleats públics.
En l'exercici de la seva funció se'ls ha de garantir protecció davant de qualsevol violència, coacció, amenaça o influència indeguda.
El personal del Sistema està sotmès amb caràcter general al conjunt de deures establert per als empleats públics.
Han d'exercir amb diligència les tasques que tinguin assignades i vetllar pels interessos generals amb subjecció i observança de la Constitució i la resta de l'ordenament jurídic.
Han d'observar la màxima correcció en l'exercici de les seves funcions i procurar pertorbar en la menor mesura possible el desenvolupament de les activitats dels inspeccionats, sense minva de la seva autoritat ni del compliment dels seus deures.
Així mateix han d'actuar amb zel en la custòdia de la documentació que els sigui confiada.
Els funcionaris del Sistema d'Inspecció de Treball i Seguretat Social consideren confidencial l'origen de qualsevol queixa de què coneguin, en l'àmbit de la funció inspectora, sobre incompliment de les disposicions legals.
També estan obligats a observar secret i a no revelar, fins i tot després d'haver deixat el servei, les dades, informes o antecedents de què puguin haver tingut coneixement en l'exercici de les seves funcions, excepte per a la investigació o persecució de delictes públics, en el marc legalment establert per a la col·laboració amb l'Administració Laboral, la de la Seguretat Social, la Tributària, la de lluita contra el frau, en les seves diferents classes, i amb comissions parlamentàries d'investigació, en la forma que escaigui.
Estan subjectes a les incompatibilitats i als motius d'abstenció i recusació dels funcionaris al servei de les administracions públiques, i no poden actuar quan tinguin interès directe o indirecte en relació amb els afers que se'ls encarreguin.
Els funcionaris del Sistema d'Inspecció de Treball i Seguretat Social tenen dret a la formació contínua i a l'actualització permanent dels seus coneixements i capacitats professionals, i han de participar en les accions de formació i especialització que es determinin.
Els llocs de direcció i comandament del Sistema que comportin l'exercici de funcions inspectores queden reservats a funcionaris del cos superior d'inspectors de treball i Seguretat Social.
El Sistema d'Inspecció de Treball i Seguretat Social ha d'adoptar mesures que incentivin la participació dels funcionaris del cos de sotsinspectors laborals en els processos selectius de promoció interna al cos superior d'inspectors de treball i Seguretat Social, en el marc de la normativa general de funció pública que preveu la Llei 7/2007, de 12 d'abril.
Els funcionaris del Sistema d'Inspecció de Treball i Seguretat Social tenen el dret i el deure de contribuir als objectius assignats a la unitat on prestin els seus serveis i a ser informats pels seus superiors dels mitjans per aconseguir el compliment d'aquests.
La funció inspectora, que han d'exercir funcionaris del cos superior d'inspectors de treball i Seguretat Social, en la seva integritat, i els funcionaris del cos de sotsinspectors laborals, en els termes que estableix aquesta Llei, comprèn les comeses següents:
De vigilància i exigència del compliment de les normes legals, reglamentàries i del contingut dels acords i convenis col·lectius, en els àmbits següents:
Normes en matèria de relacions laborals individuals i col·lectives.
Normes sobre protecció, drets i garanties dels representants dels treballadors.
Normes en matèria de tutela i promoció de la igualtat de tracte i oportunitats i no-discriminació a la feina.
Normes en matèria de desplaçament de treballadors en el marc d'una prestació de serveis transnacional.
b ) Prevenció de riscos laborals.
Normes en matèria de prevenció de riscos laborals, així com de les normes juridicotècniques que incideixin en les condicions de treball en aquesta matèria.
Exercici de les funcions d'investigació d'accidents de treball i malalties professionals.
Normes en matèria de camp d'aplicació, inscripció, afiliació, altes i baixes de treballadors, cotització i recaptació de quotes del Sistema de la Seguretat Social.
Normes sobre obtenció i gaudi de les prestacions del Sistema de la Seguretat Social, incloses les prestacions per desocupació i la prestació per cessament d'activitat, així com dels sistemes de millores voluntàries de l'acció protectora de la Seguretat Social, a més de qualssevol modalitats de sistemes complementaris voluntaris establerts per conveni col·lectiu.
Normes sobre mútues col·laboradores amb la Seguretat Social i sobre altres formes de col·laboració en la gestió de la Seguretat Social, així com la inspecció de la gestió i el funcionament de les entitats i empreses que col·laboren en aquesta o en la gestió d'altres prestacions o ajudes de protecció social, sense perjudici de l'exercici de les funcions de direcció de la comptabilitat i de control de la gestió economicofinancera atribuïda als òrgans de control competents en la matèria.
L'exercici de la inspecció de la Seguretat Social pel Ministeri d'Ocupació i Seguretat Social, de conformitat amb el que estableix l'article 5.2.d) del text refós de la Llei general de la Seguretat Social, aprovat pel Reial decret legislatiu 1/1994, de 20 de juny.
La realització d'altres funcions d'inspecció en matèria de Seguretat Social, en els termes que estableix la seva normativa reguladora.
Normes en matèria de col·locació i ocupació.
Control de l'aplicació de les subvencions, ajudes de foment de l'ocupació o qualssevol establertes en programes de suport a la creació d'ocupació o a la formació professional per a l'ocupació, d'acord amb la normativa establerta a aquest efecte, sense perjudici de l'exercici del control financer de les subvencions pels òrgans competents en la matèria.
Normes en matèria de formació professional per a l'ocupació, diferents de les assenyalades al número anterior, excepte quan la normativa autonòmica disposi altres fórmules d'inspecció en la matèria.
Normes en matèria d'empreses de treball temporal i agències de col·locació.
Normes en matèria de treball d'estrangers.
f ) Cooperatives i altres fórmules d'economia social, així com a les condicions de constitució de societats laborals, llevat que la legislació autonòmica respectiva disposi el contrari en el seu àmbit d'aplicació.
g ) Qualssevol altres àmbits la vigilància dels quals s'encarregui legalment a la Inspecció de Treball i Seguretat Social.
a ) Donar informació i assistència tècnica a les empreses amb motiu de l'exercici de la funció inspectora, especialment a les petites i mitjanes empreses, per tal de facilitar-los un millor compliment de les disposicions de l'ordre social.
b ) Proporcionar informació i assistència tècnica als treballadors i als seus representants; comunicar-los els resultats i les conseqüències de les actuacions inspectores quan hi hagi denúncia per part d'aquests, en els termes de l'article 20.4; i indicar-los les vies administratives o judicials per a la satisfacció dels seus drets, quan aquests hagin estat afectats per incompliments empresarials comprovats en les actuacions inspectores.
c ) Prestar assistència tècnica a entitats i organismes de la Seguretat Social, i a les autoritats competents de l'Administració General de l'Estat i de les comunitats autònomes, quan els sigui sol·licitada.
d ) Informar, assistir i col·laborar amb altres òrgans de les administracions públiques respecte a l'aplicació de normes de l'ordre social, o a la vigilància i control d'ajudes i subvencions públiques.
e ) Emetre els informes que li sol·licitin els òrgans judicials competents, en l'àmbit de les funcions i competències inspectores, quan així ho estableixi una norma legal.
De conciliació, mediació i arbitratge.
a ) La conciliació i mediació en vagues i altres conflictes quan aquesta sigui acceptada per les parts.
b ) L'arbitratge en vagues i altres conflictes laborals quan les parts expressament ho sol·licitin, així com en els supòsits legalment establerts.
La funció d'arbitratge per part de la Inspecció, sense perjudici de les funcions tècniques d'informació i assessorament, si ho sol·licita qualsevol de les parts, és incompatible amb l'exercici simultani de la funció inspectora per la mateixa persona que tingui atribuïda aquesta funció sobre les empreses sotmeses al seu control i vigilància.
c ) Els inspectors de treball i Seguretat Social han de guardar la deguda reserva sobre la informació obtinguda en l'exercici directe de les funcions d'arbitratge o mediació i no l'han de comunicar als serveis d'inspecció per a l'exercici de les funcions de vigilància i control a què es refereix l'apartat 1.
Les funcions de conciliació, mediació i arbitratge de la Inspecció de Treball i Seguretat Social s'han de desenvolupar sense perjudici de les facultats atribuïdes a altres òrgans de les administracions públiques i als òrgans instaurats pels sistemes de solució de conflictes laborals basats i gestionats per l'autonomia col·lectiva.
En l'exercici de les seves funcions, els inspectors de treball i Seguretat Social tenen el caràcter d'autoritat pública i estan autoritzats per:
Entrar lliurement en qualsevol moment i sense avisar en tot centre de treball, establiment o lloc subjecte a inspecció i a romandre-hi.
Si el centre sotmès a inspecció coincideix amb el domicili d'una persona física, han d'obtenir el seu consentiment exprés o, si no n'hi ha, l'autorització judicial oportuna.
En efectuar una visita d'inspecció, s'han d'identificar documentalment i comunicar la seva presència a l'empresari o al seu representant o persona inspeccionada, llevat que considerin que aquesta identificació i comunicació puguin perjudicar l'èxit de les seves funcions.
Fer-se acompanyar en les visites d'inspecció per l'empresari o el seu representant, els treballadors, els seus representants i pels pèrits i tècnics de l'empresa o de les seves entitats assessores que considerin necessari per al millor desenvolupament de la funció inspectora, així com per pèrits o experts pertanyents a l'Administració o altres d'habilitats oficialment.
Practicar qualsevol diligència d'investigació, examen, reconstrucció o prova que considerin necessari per dur a terme la funció que preveu l'article 12.1 i, en particular, per:
a ) Requerir informació, sol o davant testimonis, a l'empresari o al personal de l'empresa sobre qualsevol afer relatiu a l'aplicació de les disposicions legals, així com a exigir la identificació, o raó de la seva presència, de les persones que es trobin al centre de treball inspeccionat.
b ) Exigir la compareixença de l'empresari o dels seus representants i encarregats, dels treballadors, dels perceptors o sol·licitants de prestacions socials i de qualssevol subjectes inclosos en el seu àmbit d'actuació, al centre inspeccionat o en les oficines públiques designades per l'inspector actuant.
c ) Examinar al centre o lloc de treball tot tipus de documentació amb transcendència en la verificació del compliment de la legislació de l'ordre social, com ara: llibres, registres, inclosos els programes informàtics i arxius en suport magnètic, declaracions oficials i comptabilitat; documents d'inscripció, afiliació, alta, baixa, justificants de l'abonament de quotes o prestacions de Seguretat Social; documents justificatius de retribucions; documents exigits en la normativa de prevenció de riscos laborals i qualssevol altres relacionats amb les matèries subjectes a inspecció.
L'inspector està facultat per requerir la presentació d'aquesta documentació en les oficines públiques corresponents.
Quan els llibres, registres, documents o informació que l'obligat hagi de conservar en relació amb el compliment de les obligacions, pròpies o de tercers, establertes en les normes de l'ordre social, així com qualsevol altra dada, informe, antecedent o justificant amb transcendència per a la funció inspectora, es conservin en suport electrònic, s'han de subministrar en aquest suport i en format tractable, llegible i compatible amb els d'ús generalitzat en el moment en què es realitzi l'actuació inspectora, quan així sigui requerit.
d ) Prendre o treure mostres de substàncies i materials utilitzats o manipulats en l'establiment, fer mesuraments, obtenir fotografies, vídeos, gravació d'imatges, fer croquis i plànols, sempre que es notifiqui a l'empresari o al seu representant i obtenir còpies i extractes dels documents a què es refereix l'apartat 3. c.
Adoptar, en qualsevol moment del desenvolupament de les actuacions, les mesures cautelars que considerin oportunes i siguin proporcionades al seu fi, per impedir la destrucció, desaparició o alteració de la documentació esmentada en l'apartat anterior, sempre que no causi perjudici de difícil o impossible reparació als subjectes responsables o impliqui violació de drets.
Procedir, si s'escau, en qualsevol de les formes a què es refereix l'article 22.
Els funcionaris del cos de sotsinspectors laborals estan facultats per desenvolupar les funcions inspectores i exercir les competències atribuïdes en aquest article, sota la direcció i supervisió tècnica de l'inspector de treball i Seguretat Social responsable de la unitat, grup o equip al qual estiguin adscrits, sense perjudici de la seva dependència dels òrgans directius de la Inspecció de Treball i Seguretat Social.
Als sotsinspectors laborals, pertanyents a l'escala d'Ocupació i Seguretat Social, els correspon actuar en les matèries següents, en els termes que reglamentàriament s'estableixin:
a ) La comprovació del compliment en la contractació de les normes en matèria d'ocupació, accés a l'ocupació, bonificacions, subvencions, ajudes i altres incentius o mesures per al foment de l'ocupació o la formació professional per a l'ocupació.
b ) La comprovació del compliment de les normes que prohibeixen l'admissió al treball als menors de setze anys.
c ) La comprovació del compliment de la normativa sobre modalitats contractuals, contractes de durada determinada i temporals.
d ) La comprovació del compliment de les normes en matèria de camp d'aplicació, inscripció d'empreses, afiliació, altes i baixes de treballadors, cotització i recaptació del Sistema de la Seguretat Social, així com les de col·laboració obligatòria de les empreses en la gestió de la Seguretat Social, i les d'obtenció, percepció i gaudi de prestacions de la Seguretat Social, incloses les de desocupació i les de cessament d'activitat.
e ) La comprovació del compliment dels requisits exigits per la normativa sobre treball d'estrangers a Espanya.
f ) La col·laboració en la investigació i assenyalament de béns susceptibles d'embargament per a l'efectivitat de la via executiva i la identificació del subjecte deutor, o dels responsables solidaris o subsidiaris quan escaigui, en tots els casos que afectin o facin referència al compliment de les normes de l'ordre social.
g ) L'assessorament als empresaris i treballadors en ordre al compliment de les seves obligacions, amb motiu de l'exercici de la seva funció inspectora.
h ) Totes les altres funcions de naturalesa similar que els siguin encomanades pels responsables de la unitat, grup o equip a què estiguin adscrits per al desenvolupament de les comeses de la Inspecció de Treball i Seguretat Social, en el marc de les seves competències.
Als sotsinspectors laborals, pertanyents a l'escala de Seguretat i Salut Laboral, els correspon actuar en les matèries següents, en els termes que reglamentàriament s'estableixin:
a ) La comprovació del compliment i control de l'aplicació de la normativa de prevenció de riscos laborals en els aspectes que afectin directament les condicions materials de treball.
b ) La vigilància del compliment de la normativa juridicotècnica amb incidència en matèria de prevenció de riscos laborals.
c ) Programes d'actuació preventiva de la Inspecció de Treball i Seguretat Social derivats de l'anàlisi de la sinistralitat laboral.
d ) La informació i assessorament a empresaris i treballadors, amb motiu de l'exercici de la seva funció inspectora, sobre la forma més efectiva de compliment de la normativa de prevenció de riscos laborals.
e ) Totes les altres funcions de naturalesa anàloga que els siguin encomanades pels responsables de la unitat, grup o equip a què estiguin adscrits per al desenvolupament de les comeses de la Inspecció de Treball i Seguretat Social, en el marc de les seves competències.
En execució de les ordres de servei rebudes per al desenvolupament de les seves funcions, els sotsinspectors laborals, que tenen la consideració d'agents de l'autoritat, estan facultats per procedir en la forma que estableixen els apartats 1 a 4 de l'article 13.
Com a conseqüència de les funcions inspectores que realitzin, els sotsinspectors laborals de l'escala d'Ocupació i Seguretat Social poden procedir en la forma que disposen els apartats 1, 2, 5, 6, 7, 8, 16, 17 i 18 de l'article 22.
Els sotsinspectors laborals de l'escala de Seguretat i Salut Laboral poden procedir en la forma que preveuen els apartats 1, 2, 5, 12 i 18 d'aquest article 22, així com comunicar internament les actuacions a què es refereixen els apartats 7, 9 i 10 del mateix article.
Les actes d'infracció i, si s'escau, de liquidació practicades pels sotsinspectors laborals les ha de visar l'Inspector de Treball i Seguretat Social sota la direcció tècnica del qual actuïn, en els termes i supòsits que reglamentàriament es determinin, en funció de la naturalesa o qualificació de la infracció o de la quantia de la sanció proposada.
Els inspectors de treball i Seguretat Social estan facultats per exercir totes les competències que la Inspecció de Treball i Seguretat Social té atribuïdes conforme a l'article 12.
En el seu exercici gaudeixen de plena autonomia tècnica i funcional, se'ls garanteix protecció davant de tot tipus de violència, coacció i amenaça, i independència davant de qualsevol influència indeguda en els termes de l'article 6 del Conveni número 81 i de l'article vuitè del Conveni número 129 de l'Organització Internacional del Treball.
L'especialització funcional que regula aquesta Llei és compatible amb els principis d'unitat de funció i d'actuació inspectora.
En virtut d'això, sigui quin sigui l'origen de la seva actuació, els inspectors de treball i Seguretat Social poden desplegar totes les actuacions d'investigació i adoptar totes les mesures que considerin oportunes, respecte de la totalitat de les matèries de l'ordre social a què estenen les seves competències, independentment de l'Administració pública a la qual estiguin adscrits orgànicament.
En tot cas, quan l'inspector actuï en virtut d'un servei encomanat per realitzar una o diverses actuacions específiques, no són exigibles altres actuacions diferents de les necessàries per a la consecució d'aquest servei.
No obstant això, si s'aprecia de manera directa, en el curs de la visita, evidència manifesta d'un risc greu i imminent per a la seguretat i salut dels treballadors, pot adoptar, entre d'altres mesures, la indicada a l'article 22.12.
Els sotsinspectors laborals estan així mateix facultats per exercir totes les funcions que els atribueix aquesta Llei, independentment de l'Administració pública a la qual estiguin adscrits orgànicament.
En l'exercici de les seves funcions no els són exigibles altres actuacions diferents de les necessàries per a la consecució del servei que se'ls hagi encomanat en cada cas.
No obstant això, els sotsinspectors laborals pertanyents a l'escala de Seguretat i Salut Laboral que, en el curs de la visita, apreciïn de manera directa evidència manifesta d'un risc greu i imminent per a la seguretat i salut dels treballadors, poden adoptar, entre d'altres mesures, la indicada a l'article 22.12.
En l'exercici de les seves funcions se'ls ha de garantir protecció davant de tot tipus de violència, coacció i amenaça, i independència davant de qualsevol influència indeguda.
Als efectes que estableix l'article octau.u de la Llei orgànica 1/1982, de 5 de maig, de protecció civil del dret a l'honor, a la intimitat personal i familiar i a la pròpia imatge, no es consideren en cap cas intromissions il·legítimes les actuacions realitzades per la Inspecció de Treball i Seguretat Social per al compliment dels seus fins.
Les autoritats, sigui quina sigui la seva naturalesa, els titulars dels òrgans de l'Administració General de l'Estat, de les administracions de les comunitats autònomes i de les entitats locals; els organismes autònoms i les entitats públiques empresarials; les cambres i corporacions, col·legis i associacions professionals; les altres entitats públiques, i els qui, en general, exerceixin funcions públiques, estan obligats a subministrar a la Inspecció de Treball i Seguretat Social totes les dades, informes i antecedents que tinguin transcendència en l'àmbit de les seves competències, així com a prestar-li la col·laboració que li sigui sol·licitada per a l'exercici de la funció inspectora.
El Consell General del Notariat ha de subministrar a la Inspecció de Treball i Seguretat Social, de manera telemàtica, la informació continguda en l'índex únic informatitzat que regula l'article 17 de la Llei del notariat de 28 de maig de 1862, que tingui transcendència en l'exercici de la funció inspectora.
L'Administració Tributària ha de cedir les seves dades i antecedents a la Inspecció de Treball i Seguretat Social en els termes que estableix l'article 95.1. c de la Llei 58/2003, de 17 de desembre, general tributària.
Així mateix, les entitats gestores i col·laboradores i els serveis comuns de la Seguretat Social han de prestar la seva col·laboració a la Inspecció de Treball i Seguretat Social, i facilitar-li, quan li siguin sol·licitades, les informacions, antecedents i dades amb rellevància en l'exercici de la funció inspectora, fins i tot les de caràcter personal objecte de tractament automatitzat, sense necessitat de consentiment de l'afectat.
L'Administració Tributària i la Inspecció de Treball i Seguretat Social han d'establir programes de mútua correspondència i de coordinació per al compliment dels seus fins.
Els òrgans de l'Administració General de l'Estat i els de les comunitats autònomes han de col·laborar amb la Inspecció de Treball i Seguretat Social i li han de prestar el suport i l'assessorament pericial i tècnic necessari.
Les mutualitats de previsió social han de col·laborar i subministrar a la Inspecció de Treball i Seguretat Social les dades i informes que siguin necessaris per al desenvolupament adequat de l'activitat de la Inspecció, pel que fa a la seva condició d'entitat alternativa al règim especial de la Seguretat Social dels treballadors per compte propi o autònoms.
Les obligacions d'auxili i col·laboració que estableixen els apartats anteriors només tenen les limitacions legalment establertes referents a la intimitat de la persona, al secret de la correspondència, o de les informacions subministrades a les administracions públiques amb finalitat exclusivament estadística.
Les Forces i Cossos de Seguretat competents estan obligades a prestar suport, auxili i col·laboració a la Inspecció de Treball i Seguretat Social en l'execució de les seves funcions, a través dels comandaments designats a aquest efecte per l'autoritat corresponent.
Mitjançant convenis o altres instruments s'han d'establir les formes de col·laboració amb la Inspecció de Treball i Seguretat Social per part d'altres òrgans de l'Administració General de l'Estat o d'altres administracions públiques per als supòsits en què, com a conseqüència de la seva actuació, tinguin coneixement de fets presumptament constitutius de treball no declarat i ocupació irregular.
Els fets comprovats directament pels funcionaris que ostentin la condició d'autoritat o d'agents d'aquesta, continguts en comunicacions que es formulin en execució del que estableixen els convenis o instruments indicats en el paràgraf anterior, després de la seva valoració i qualificació per la Inspecció de Treball i Seguretat Social, poden ser adduïts com a prova en els procediments iniciats per aquesta i han de ser tinguts per certs, llevat que hi hagi una prova en contra dels interessats.
Els jutjats i tribunals han de facilitar a la Inspecció de Treball i Seguretat Social, d'ofici o a petició d'aquesta, les dades de transcendència per a la funció inspectora que es desprenguin de les actuacions en què coneguin i que no resultin afectats pel secret sumarial.
La col·laboració de les autoritats dels estats membres de la Unió Europea amb competències equivalents a les de la Inspecció de Treball i Seguretat Social es regeix per la normativa de la Unió Europea o pels instruments o acords bilaterals o multilaterals dels quals sigui part l'Estat espanyol.
Els fets comprovats per aquestes autoritats en l'àmbit de la cooperació administrativa internacional que siguin facilitats a les autoritats espanyoles poden ser adduïts com a prova per la Inspecció de Treball i Seguretat Social en els procediments iniciats per aquesta i han de ser tinguts per certs, llevat que hi hagi una prova en contra dels interessats.
L'obtenció de dades de caràcter personal que no han recaptat de l'interessat els funcionaris de la Inspecció en l'exercici de les seves competències, no requereix la informació expressa i inequívoca als interessats que preveu l'article 5.4 de la Llei orgànica 15/1999, de 13 de desembre, de protecció de dades de caràcter personal.
La Inspecció de Treball i Seguretat Social ha de prestar la seva col·laboració i suport a les administracions públiques i, en especial, a l'autoritat laboral, entitats gestores i serveis comuns de la Seguretat Social i a l'Administració Tributària, a les quals ha de facilitar les informacions que requereixin com a necessàries per a la seva funció, sempre que es garanteixi el deure de confidencialitat, si escau.
La Inspecció de Treball i Seguretat Social, en l'exercici de les funcions d'inspecció, ha de procurar la col·laboració necessària amb les organitzacions empresarials i sindicals i amb els representants dels treballadors.
Periòdicament, a través dels òrgans que estableix aquesta Llei, l'Autoritat Central de la Inspecció de Treball i Seguretat Social ha de facilitar a les organitzacions sindicals i empresarials més representatives informació sobre aspectes d'interès general que es dedueixin de les actuacions inspectores, memòries d'activitats i altres antecedents, així com les instruccions d'organització dels serveis, criteris operatius generals i criteris tècnics vinculants, en els termes que estableix l'article 20.2.
Si aprecia la possible comissió d'un delicte, la Inspecció de Treball i Seguretat Social, pel curs orgànic que reglamentàriament es determini, ha de remetre al Ministeri fiscal una relació circumstanciada dels fets que hagi conegut i dels subjectes que puguin resultar afectats.
La Inspecció de Treball i Seguretat Social ha de prestar ajuda i col·laboració a les autoritats d'altres estats de la Unió Europea amb competències equivalents, mitjançant la remissió de dades i informació relatives a l'exercici de les seves funcions inspectores.
Així mateix, pot cooperar amb les autoritats d'altres estats, quan així estigui previst en els convenis i tractats en què Espanya sigui part.
Els empresaris, els treballadors i els representants de tots dos, així com els altres subjectes responsables del compliment de les normes de l'ordre social, estan obligats quan siguin requerits:
a ) A atendre degudament els inspectors de treball i Seguretat Social i els sotsinspectors laborals.
b ) A acreditar la seva identitat i la dels qui es trobin en els centres de treball.
c ) A col·laborar amb ells amb motiu de visites o altres actuacions inspectores.
d ) A declarar davant el funcionari actuant sobre qüestions que afectin les comprovacions inspectores, així com a facilitar-los la informació i documentació necessàries per al desenvolupament de les seves funcions.
Els qui representin els subjectes inspeccionats han d'acreditar documentalment aquesta condició si l'actuació es produeix fora del domicili o centre de treball visitat.
Qualsevol persona natural o jurídica està obligada a proporcionar a la Inspecció de Treball i Seguretat Social tota classe de dades, antecedents o informació amb transcendència en les comeses inspectores, sempre que es dedueixin de les seves relacions econòmiques, professionals, empresarials o financeres amb tercers subjectes a l'acció inspectora, quan això se li requereixi en forma.
Aquesta obligació arriba a les entitats col·laboradores dels òrgans de recaptació de la Seguretat Social i a les dipositàries de diners en efectiu o de fons quant a la identificació de pagaments realitzats amb càrrec als comptes que pugui tenir en aquesta entitat la persona que s'assenyali en el requeriment corresponent, sense que es puguin emparar en el secret bancari.
L'obligació dels professionals de facilitar informació no inclou les dades confidencials a què hagin accedit per la seva prestació de serveis d'assessorament i defensa o amb motiu de prestacions o atencions sanitàries, excepte conformitat prèvia i expressa dels interessats.
L'incompliment d'aquests requeriments es considera com a infracció per obstrucció conforme al text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost.
Reglamentàriament es determina la forma i els requisits aplicables als requeriments referits.
La col·laboració amb la Inspecció de Treball i Seguretat Social s'ha de portar a efecte, preferentment, per mitjans electrònics, de conformitat amb el que disposa la Llei 11/2007, de 22 de juny, d'accés electrònic dels ciutadans als serveis públics.
De conformitat amb el que preveu l'article 6 de la Llei orgànica 15/1999, de 13 de desembre, la transmissió a la Inspecció de les dades personals que siguin necessàries per a l'exercici de la funció inspectora, en virtut del seu deure de col·laboració, no està subjecta a la necessitat de consentiment de l'interessat.
Les dades que hagin estat transmeses únicament s'utilitzen per a exercici de les competències atribuïdes per aquesta Llei a la Inspecció de Treball i Seguretat Social.
L'actuació de la Inspecció de Treball i Seguretat Social s'estén a les persones físiques i jurídiques, públiques o privades, a les comunitats de béns o altres entitats sense personalitat jurídica, en tant que subjectes obligats o responsables que són del compliment de les normes de l'ordre social, i s'exerceix en:
a ) Les empreses, els centres de treball i, en general, els llocs en què s'executi la prestació laboral, encara que estiguin directament regits o gestionats per les administracions públiques o per entitats de dret públic amb personalitat jurídica pròpia vinculades o dependents de qualssevol d'elles, amb subjecció, en aquest últim cas, al que preveu la normativa que regula aquesta actuació en les administracions públiques.
b ) Els vehicles i els mitjans de transport en general, en els quals es presti treball, inclosos els trens, els avions i aeronaus civils, així com les instal·lacions i explotacions auxiliars o complementàries en terra per al servei d'aquells.
Els vaixells de pavelló espanyol de la marina mercant i els vaixells de pavelló espanyol de pesca, que es trobin en ports del territori espanyol o en aigües en les quals Espanya exerceixi sobirania, drets sobirans o jurisdicció, així com les instal·lacions i explotacions auxiliars o complementàries per al servei d'aquests que es trobin en terra i en territori espanyol.
c ) Els ports, aeroports, vehicles i punts de sortida, escala i destinació, pel que fa als viatges d'emigració i immigració interior, sense perjudici del que estableix l'anterior lletra a com a centres de treball.
d ) Les entitats i empreses col·laboradores en la gestió de la Seguretat Social.
e ) Les entitats públiques o privades que col·laborin amb les diferents administracions públiques en matèria de protecció i promoció social.
f ) Les societats cooperatives amb relació a la seva constitució i funcionament i al compliment de les normes de l'ordre social amb relació als seus socis treballadors o socis de treball, i a les societats laborals quant a la seva qualificació com a tal, sense perjudici del que estableixi la legislació aplicable a la matèria.
No obstant això, els centres de treball, establiments, locals i instal·lacions la vigilància dels quals estigui legalment atribuïda a altres òrgans de les administracions públiques es regeixen per la seva normativa específica, sense perjudici de la competència de la Inspecció de Treball i Seguretat Social en les matèries no afectades per aquesta segons el que s'estableixi reglamentàriament.
La inspecció de les mútues col·laboradores amb la Seguretat Social l'ha d'exercir la Inspecció de Treball i Seguretat Social, d'acord amb el que disposa el text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost, que ha de comunicar a l'òrgan de direcció i tutela el resultat de les actuacions desenvolupades i els informes i propostes que en resultin.
Les actuacions inspectores tenen per objecte el desenvolupament de les funcions que preveu l'article 12.
Aquestes actuacions es regeixen pel que disposen aquesta Llei, el text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost, i la Llei orgànica 4/2000, d'11 de gener, de drets i llibertats dels estrangers a Espanya i la seva integració social i les seves normes de desplegament.
Es garanteix l'efectivitat dels principis d'igualtat de tracte i no-discriminació en l'exercici de l'activitat inspectora de la Inspecció de Treball i Seguretat Social mitjançant una aplicació homogènia de la normativa de l'ordre social.
Amb aquesta finalitat s'han d'establir les oportunes instruccions d'organització dels serveis, criteris operatius generals i criteris tècnics vinculants, que són objecte de publicació, si s'escau, de conformitat amb el que preveu la Llei 19/2013, de 9 de desembre, de transparència, accés a la informació pública i bon govern.
La Inspecció de Treball i Seguretat Social ha d'actuar d'ofici sempre, com a conseqüència d'una ordre superior, per ordre de servei derivada de plans o programes d'inspecció, a petició raonada d'altres òrgans, en virtut de denúncia o per pròpia iniciativa dels inspectors de treball i Seguretat Social, conforme a criteris d'eficàcia i oportunitat, tot això en els termes que reglamentàriament es determinin.
En tot cas, la Inspecció de Treball i Seguretat Social pot fer ús de tota la informació disponible per a la programació d'actuacions d'inspecció.
L'acció de denúncia de l'incompliment de la legislació d'ordre social és pública.
El denunciant no pot al·legar la consideració d'interessat a cap efecte en la fase d'investigació, si bé té dret a ser informat de l'estat de tramitació de la seva denúncia, així com dels fets que s'hagin constatat i de les mesures adoptades en aquest sentit únicament quan el resultat de la investigació afecti els seus drets individuals o col·lectius reconeguts per la normativa corresponent a l'àmbit de la funció inspectora.
Els representants unitaris o sindicals dels treballadors tenen dret a ser informats de l'estat de tramitació de les denúncies presentades per aquests en l'àmbit de la seva representació, així com dels fets que s'hagin constatat i de les mesures adoptades en aquest sentit.
En el supòsit que la denúncia doni lloc a l'inici d'un procediment sancionador, el denunciant pot tenir, si s'escau, la condició d'interessat, en els termes i amb els requisits que estableix l'article 31 de la Llei 30/1992, de 26 de novembre, de règim jurídic de les administracions públiques i del procediment administratiu comú.
En el mateix supòsit, es reconeix expressament la condició d'interessats en el procediment als representants de les organitzacions sindicals o representants dels treballadors, en la seva condició de titulars dels interessos legítims que deriven de la seva representació.
No es tramiten les denúncies anònimes ni les que tinguin defectes o insuficiències d'identificació que no hagin estat solucionades en el termini establert per a això, sense perjudici del que assenyala l'apartat 3.
Tampoc es dóna curs a les denúncies l'objecte de les quals coincideixi amb afers de què estigui coneixent un òrgan jurisdiccional el pronunciament del qual pugui condicionar el resultat de l'actuació inspectora, ni les que manifestament no tinguin fonament.
No obstant el que estableix l'apartat anterior, en el supòsit d'afers coincidents amb qüestions que amb caràcter previ o incidental estigui coneixent un òrgan jurisdiccional i que puguin donar lloc a l'exigència de pagament de quotes de la Seguretat Social, s'ha d'iniciar actuació inspectora, en tots els supòsits a què es refereix l'apartat 3.
L'inici d'actuacions, amb coneixement formal de l'empresari, interromp el termini de prescripció que preveu l'article 21 del text refós de la Llei general de Seguretat Social, aprovat pel Reial decret legislatiu 1/1994, de 20 de juny.
Una vegada que sigui ferma la sentència i aquesta es comuniqui a la Inspecció de Treball i Seguretat Social, s'ha d'iniciar la tramitació de l'expedient liquidatori i, si s'escau, sancionador, o bé s'han d'arxivar les actuacions.
L'actuació de la Inspecció de Treball i Seguretat Social es desenvolupa mitjançant visita als centres o llocs de treball, sense necessitat d'avís previ; mitjançant requeriment de compareixença davant el funcionari actuant de qui estigui obligat, aportant la documentació que s'assenyali en cada cas, d'acord amb el que estableix l'article 13.3. c, o per efectuar els aclariments pertinents; o en virtut d'expedient administratiu, quan el contingut de la seva actuació permeti iniciar i finalitzar-la.
Les actuacions inspectores les poden dur a terme un o diversos funcionaris i es poden estendre durant el temps necessari.
Igualment la Inspecció de Treball i Seguretat Social pot actuar mitjançant comprovació de dades o antecedents que tinguin les administracions públiques.
A aquest efecte, pot utilitzar les dades o antecedents que li subministrin altres administracions públiques de la Unió Europea.
Quan iniciada visita d'inspecció no sigui possible prosseguir-la i finalitzar-la perquè el subjecte inspeccionat no aporta els antecedents o documents sol·licitats, l'actuació ha de prosseguir en virtut de requeriment per a la seva aportació en la forma que indica l'apartat 1.
Les actuacions comprovatòries no s'han de dilatar per espai de més de nou mesos llevat que la dilació sigui imputable al subjecte a inspecció o a les persones que en depenen.
No obstant això, es pot ampliar, amb l'abast i els requisits establerts reglamentàriament, per un altre període que no excedeixi de nou mesos, quan concorri alguna de les circumstàncies següents:
a ) Quan les activitats d'inspecció revesteixin especial dificultat i complexitat.
S'entén que es produeix atenent al volum d'operacions de la persona o de l'entitat, per la dispersió geogràfica de les seves activitats, i en els altres supòsits que indiqui una norma reglamentària.
b ) Quan en el transcurs d'aquestes es descobreixi que el subjecte inspeccionat ha obstruït o ocultat a l'òrgan inspector alguna de les seves activitats o de les persones que les exerceixin.
c ) Quan l'actuació inspectora requereixi cooperació administrativa internacional.
Així mateix, no es poden interrompre per més de cinc mesos, llevat que la interrupció sigui causada pel subjecte inspeccionat o persones que en depenen, o quan es constati la impossibilitat de prosseguir l'actuació inspectora per la baralla d'un pronunciament judicial que pugui condicionar-ne el resultat.
Les comprovacions efectuades en una actuació inspectora tenen el caràcter d'antecedent per a les successives.
Sigui quin sigui l'origen de l'actuació inspectora de conformitat amb l'article 20.3, el còmput dels terminis que estableix aquest apartat s'inicia a partir de la data de la primera visita efectuada o, en cas de requeriment de compareixença del subjecte inspeccionat, des de la data efectiva de la compareixença, sempre que hagi aportat la totalitat de la documentació requerida amb transcendència en l'actuació inspectora.
No es considera inclòs en cap cas en el còmput dels terminis, el temps transcorregut durant l'ajornament concedit al subjecte obligat en els supòsits que es formulin requeriments d'esmena d'incompliments previs per part de l'òrgan inspector.
Amb motiu de les seves visites als llocs de treball, els funcionaris de la Inspecció de Treball i Seguretat Social han de sol·licitar la presència dels representants dels treballadors quan legalment sigui procedent, de conformitat amb la normativa de prevenció de riscos laborals, o quan així ho aconselli l'índole de l'actuació a realitzar d'acord amb les instruccions que es dictin en aquest sentit.
Els funcionaris actuants han d'estendre diligència per escrit de cada actuació que realitzin amb motiu de les visites als centres de treball o de les comprovacions efectuades mitjançant compareixença del subjecte inspeccionat en dependències públiques.
Mitjançant Ordre del titular del Ministeri d'Ocupació i Seguretat Social es determinen els fets i actes que s'hagin d'incorporar a les diligències, el seu format i la seva remissió als subjectes inspeccionats, tenint en compte que, en la mesura que sigui possible, s'han d'utilitzar mitjans electrònics i que no s'han d'imposar obligacions als interessats per adquirir o diligenciar qualsevol classe de llibres o formularis per dur a terme aquestes diligències.
Els inspectors de treball i Seguretat Social, finalitzada l'activitat comprovatòria inspectora, poden adoptar les mesures següents:
Advertir i requerir al subjecte responsable, en comptes d'iniciar un procediment sancionador, quan les circumstàncies del cas així ho aconsellin, i sempre que no es derivin perjudicis directes als treballadors o als seus representants.
Requerir al subjecte responsable perquè, en el termini que se li assenyali, adopti les mesures en ordre al compliment de la normativa d'ordre social o repari les deficiències observades en matèria de prevenció de riscos laborals, fins i tot amb la seva justificació davant el funcionari actuant.
Informar o proposar la substitució de sancions principals o accessòries, d'acord amb el que estableixen el text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost, així com la Llei orgànica 4/2000, d'11 de gener.
Requerir a les administracions públiques per incompliment de disposicions relatives a la salut o seguretat del personal civil al seu servei.
Iniciar el procediment sancionador mitjançant l'extensió d'actes d'infracció o d'infracció per obstrucció.
Efectuar requeriments de pagament per deutes a la Seguretat Social, així com iniciar expedients liquidatoris per dèbits a la Seguretat Social i conceptes de recaptació conjunta o bonificacions indegudes, mitjançant la pràctica d'actes de liquidació.
Promoure procediments d'ofici per a la inscripció d'empreses, afiliació i altes i baixes de treballadors, així com per enquadrar empreses i treballadors en el règim de la Seguretat Social adequat, sense perjudici de l'inici de l'expedient liquidatori a què es refereix l'apartat anterior, si és procedent.
Instar de l'organisme corresponent la suspensió o el cessament en la percepció de prestacions socials, si se'n constata l'obtenció o gaudi en incompliment de la normativa que les regula.
Instar de l'òrgan administratiu competent la declaració del recàrrec de les prestacions econòmiques en cas d'accident de treball o malaltia professional causats per falta de mesures de seguretat i salut laboral.
Proposar recàrrecs o reduccions en les primes d'assegurament d'accidents de treball i malalties professionals, en relació amb empreses pel seu comportament en la prevenció de riscos i salut laborals, amb subjecció a la normativa aplicable.
Iniciar el procediment per a la correcta aplicació o per a la devolució de quantitats indegudament aplicades en els casos de col·laboració en la gestió de la Seguretat Social.
Ordenar la paralització immediata de treballs o tasques per inobservança de la normativa sobre prevenció de riscos laborals, si hi ha risc greu i imminent per a la seguretat o salut dels treballadors.
Comunicar a l'organisme competent els incompliments que comprovin en l'aplicació i el destí d'ajudes i subvencions per al foment de l'ocupació, formació professional per a l'ocupació i promoció social, i iniciar el corresponent expedient de devolució d'ajudes i subvencions quan escaigui.
Proposar al seu superior jeràrquic la formulació de comunicacions i demandes d'ofici davant la jurisdicció social en la forma que preveu la Llei 36/2011, de 10 d'octubre, reguladora de la jurisdicció social.
En els supòsits en què l'actuació inspectora afecti empreses establertes en altres estats membres de la Unió Europea i els fets comprovats siguin sancionables per l'Estat membre d'origen de l'empresa, aquests fets es poden posar en coneixement de l'autoritat competent de l'Estat membre d'origen perquè iniciï el procediment sancionador, sense perjudici que pugui adoptar altres mesures que consideri pertinents.
Informar l'òrgan competent dels resultats de la investigació per a la identificació dels diferents subjectes responsables pels incompliments de les normes a què es refereix l'article 12.1, incloent els supòsits de responsabilitat solidària o subsidiària, així com per a l'assenyalament de béns per a l'efectivitat de la via executiva.
Informar els serveis públics d'ocupació als efectes del reconeixement d'accions d'orientació, capacitació i formació professional per a l'ocupació per als treballadors en situació de treball no declarat, ocupació irregular o altres incompliments detectats per l'activitat inspectora, d'acord amb la legislació aplicable.
Qualsevol altra mesura que es derivi de la legislació en vigor.
Els fets constatats pels funcionaris de la Inspecció de Treball i Seguretat Social que es formalitzin en les actes d'infracció i de liquidació, que observin els requisits legals pertinents, tenen presumpció de certesa, sense perjudici de les proves que en defensa dels drets o interessos respectius poden aportar els interessats.
El mateix valor probatori s'atribueix als fets ressenyats en informes emesos per la Inspecció de Treball i Seguretat Social com a conseqüència de comprovacions efectuades per aquesta, sense perjudici de la seva contradicció pels interessats en la forma que determinin les normes procedimentals aplicables.
No es veu afectada la presumpció de certesa a què es refereixen els paràgrafs anteriors per la substitució del funcionari o funcionaris durant el període de l'actuació inspectora, si bé aquesta substitució s'ha de comunicar dins el termini establert i en la forma pertinent als interessats abans de la finalització d'aquella, en els termes que reglamentàriament s'estableixin.
De conformitat amb el principi de concepció única i integral del Sistema d'Inspecció de Treball i Seguretat Social, s'ha de garantir en el tractament de la informació d'aquest Sistema la unitat i integració de la informació, la interoperabilitat, la interconnexió i l'accés a aquesta a les diferents administracions públiques en funció de les matèries objecte de la seva competència, en els termes que estableix aquesta Llei i la seva normativa de desplegament.
En conseqüència, el personal del Sistema d'Inspecció de Treball i Seguretat Social pot accedir a la informació necessària per a l'exercici de les funcions inspectores, dels registres i bases de dades disponibles, d'acord amb el que disposa l'article 16 i en els termes que s'estableixin.
El tractament de la informació del Sistema s'ha de fer a partir d'una base de dades unitària i integrada, que mantingui l'homogeneïtat de les dades i consolidi, en el conjunt de l'Estat, la informació aportada pels serveis de la Inspecció de Treball i Seguretat Social, així com la que es derivi de les seves actuacions.
El tractament de les dades de caràcter personal incorporades a la base de dades del Sistema es troba subjecte al que disposa la Llei orgànica 15/1999, de 13 de desembre, i la seva normativa de desplegament.
No obstant això, no és necessari el consentiment dels interessats per incloure les seves dades en la base de dades del Sistema ni per a l'accés a aquestes o la seva comunicació a tercers per part de les administracions públiques competents.
Són aplicables al sistema d'informació les mesures de seguretat de nivell alt que estableix la normativa de protecció de dades de caràcter personal.
L'Administració General de l'Estat i les administracions de les comunitats autònomes, en l'àmbit de les seves respectives competències, han de garantir l'exercici i l'eficàcia del servei públic de la Inspecció de Treball i Seguretat Social.
Per a això, aquestes administracions han d'organitzar la realització de les actuacions inspectores amb subjecció als principis que estableix l'article 2 i desenvolupar el principi de cooperació a través dels òrgans i instruments que preveuen aquesta Llei i els acords o convenis subscrits entre les administracions competents.
La cooperació entre les administracions esmentades a l'apartat anterior s'instrumenta mitjançant convenis de col·laboració segons el que estableix l'article 6 de la Llei 30/1992, de 26 de novembre.
Les comunitats autònomes participen així mateix en la direcció del Sistema d'Inspecció de Treball i Seguretat Social a través del Consell Rector de l'Organisme Estatal Inspecció de Treball i Seguretat Social.
Amb la finalitat de garantir el funcionament cohesionat de la Inspecció de Treball i Seguretat Social, l'Administració General de l'Estat i la de les comunitats autònomes han d'establir la realització dels plans i programes d'actuació que siguin necessaris per assolir objectius de caràcter general.
Amb la mateixa finalitat, les administracions competents han de disposar d'un sistema d'informació dirigit a garantir l'eficàcia de la funció inspectora i la coherència i homogeneïtat de les dades i del seu tractament, d'acord amb el que preveu l'article 24.
Els llocs de treball d'inspector de treball i Seguretat Social i els de sotsinspector laboral, en la seva doble escala d'Ocupació i Seguretat Social i de Seguretat i Salut Laboral, es defineixen d'acord amb criteris únics en tot el territori espanyol.
La resta dels serveis i llocs d'inspecció s'han d'adaptar en el seu desenvolupament a les característiques de cada demarcació, de conformitat amb les competències pròpies de cada Administració, atenent de manera preferent a criteris homogenis per establir-se.
Es crea l'Organisme Estatal Inspecció de Treball i Seguretat Social, com un organisme autònom dotat de personalitat jurídica pròpia i diferenciada de la de l'Estat i capacitat d'obrar per al compliment dels seus fins, consistents en l'exercici de les funcions que li encomana aquesta Llei.
L'Organisme Estatal Inspecció de Treball i Seguretat Social s'articula al voltant d'una estructura central i una estructura territorial.
El règim jurídic de l'Organisme Estatal és el que estableix aquesta Llei i el capítol II del títol III de la Llei 6/1997, de 14 d'abril, d'organització i funcionament de l'Administració General de l'Estat.
El règim comptable, pressupostari i de control, així com el de rendició de comptes de l'Organisme Estatal és el que preveu la Llei 47/2003, de 26 de novembre, per a les entitats integrants del sector públic administratiu estatal.
L'Organisme Estatal Inspecció de Treball i Seguretat Social està adscrit al Ministeri d'Ocupació i Seguretat Social, al qual correspon la seva direcció estratègica, l'avaluació i el control dels resultats de la seva activitat.
Correspon al Govern aprovar els estatuts de l'Organisme Estatal mitjançant Reial decret, prèvia consulta amb les comunitats autònomes, a iniciativa del titular del Ministeri d'Ocupació i Seguretat Social i a proposta del titular del Ministeri d'Hisenda i Administracions Públiques.
L'Organisme Estatal Inspecció de Treball i Seguretat Social s'ha de desplegar en la totalitat del territori espanyol.
Tant la seva estructura central com territorial s'estableix en els estatuts als quals es refereix l'article 27.4, tenint en compte el que estableixen els apartats següents i l'article 32.
L'estructura central té un Consell Rector i un Director, com a òrgans de direcció, i un Consell General Consultiu, com a òrgan de participació institucional en les matèries relatives a l'Organisme.
Aquesta estructura comprèn l'organització relativa a la direcció i gestió de les seves responsabilitats i la planificació i coordinació de la totalitat de les funcions encomanades a l'Organisme tant en l'àmbit central com perifèric.
El Consell Rector té composició paritària i l'integren els membres següents:
a ) El president, que és el titular del Ministeri d'Ocupació i Seguretat Social, i el vicepresident, que és el titular de la Subsecretaria del Ministeri d'Ocupació i Seguretat Social.
b ) Els vocals designats per l'Administració General de l'Estat.
c ) Els vocals designats per cadascuna de les comunitats autònomes.
El nombre de vocals, la seva forma de designació i el règim de funcionament del Consell Rector es desenvolupen en els estatuts de l'Organisme Estatal.
a) Conèixer i aprovar els plans i programes generals d'actuació de la Inspecció de Treball i Seguretat Social i les mesures necessàries per a la seva execució.
b ) Establir i impulsar mesures de col·laboració amb altres administracions per al millor exercici de les funcions encomanades a l'Organisme Estatal.
c ) Aprovar la proposta del pressupost d'ingressos i despeses de l'Organisme Estatal i ser informat de la seva execució, així com aprovar els comptes anuals.
d ) Conèixer i informar de les propostes normatives relatives al Sistema d'Inspecció, així com dels criteris tècnics i procediments operatius comuns per al desenvolupament de la funció inspectora.
e ) Adoptar propostes en relació amb la posició estatal en matèria d'Inspecció de Treball i Seguretat Social en l'àmbit europeu, i l'execució de les accions i programes que impulsi la Unió Europea i la cooperació administrativa transnacional.
f ) Adoptar propostes sobre les qüestions que se li sotmetin en relació amb els processos d'ingrés, selecció, formació i provisió de llocs de treball dels funcionaris dels cossos nacionals d'Inspecció, i la planificació dels recursos humans i mitjans materials del Sistema.
g ) Proposar l'adopció d'acords relatius a l'aportació de recursos materials, tècnics o econòmics de l'Organisme Estatal i al perfeccionament professional dels efectius del Sistema, així com l'adopció de criteris comuns sobre l'estructura territorial i funcional d'aquest, sense perjudici de les competències del Ministeri d'Hisenda i Administracions Públiques i del que estableixen les respectives lleis de pressupostos.
h ) Aprovar els criteris per avaluar l'eficàcia i la qualitat dels serveis de l'Organisme Estatal.
i ) Conèixer els informes, estadístiques i memòries a què es refereix l'article 31.3. g.
j ) Aprovar, a proposta del titular de la direcció de l'Organisme Estatal, els criteris de distribució dels llocs de treball de personal inspector corresponents a l'estructura territorial d'aquest Organisme.
El Consell General és l'òrgan de participació institucional en les matèries relatives a l'Organisme Estatal.
Està integrat per quatre representants de l'Administració General de l'Estat, quatre representants de les comunitats autònomes, vuit representants de les organitzacions empresarials més representatives i vuit representants de les organitzacions sindicals més representatives.
El Consell General té funcions d'informació, audiència i consulta en les matèries de què tingui coneixement el Consell Rector d'acord amb l'article 29.2.
Sense perjudici de les atribucions del Consell Rector, el titular de la Direcció de l'Organisme exerceix les funcions de representació de l'Organisme Estatal, així com la seva direcció i govern.
El titular de la Direcció exerceix les funcions pròpies de l'Autoritat Central de la Inspecció de Treball i Seguretat Social d'acord amb el que estableix l'article 4 del Conveni número 81 de l'Organització Internacional del Treball.
Amb caràcter específic, correspon al titular de la Direcció l'exercici de les funcions següents:
a ) La direcció i coordinació del funcionament de l'Organisme Estatal.
b ) Exercir la representació del Sistema espanyol d'Inspecció de Treball i Seguretat Social en les institucions i fòrums internacionals, així com de la Unió Europea, sense perjudici de la participació de les comunitats autònomes en la forma que es determini.
c ) Autoritzar l'adscripció a l'Oficina Nacional de Lluita contra el Frau de les empreses que hagin de ser objecte de comprovació i investigació per la Direcció Especial d'Inspecció, d'acord amb els plans i programes generals que s'estableixin.
d ) La direcció de les funcions d'Alta Inspecció de l'Estat en l'ordre social d'acord amb el que disposen els estatuts d'autonomia, en la forma que estableix la disposició addicional novena.
e ) Promoure la subscripció de convenis amb les comunitats autònomes o amb altres institucions de l'Estat en matèries de la competència de l'Organisme Estatal i signar-los quan no correspongui a una autoritat superior.
f ) Ostentar la Secretaria del Consell Rector, així com la relació institucional amb les autoritats competents de les comunitats autònomes, als efectes d'assegurar la coherència general del Sistema i promoure l'aplicació dels objectius generals en la seva actuació.
g ) Elaborar i publicar informes, estadístiques i memòries sobre l'actuació del Sistema d'Inspecció de Treball i Seguretat Social, quan es refereixin a l'àmbit general del territori de l'Estat o tinguin per destinatari institucions de l'Estat o òrgans supranacionals o internacionals, així com la seva presentació a les institucions d'aquests àmbits.
h ) Ostentar la direcció del personal, i organitzar i gestionar els recursos humans i mitjans materials de l'Organisme Estatal, especialment en matèria de selecció, formació i mobilitat, sistemes de comunicació i informació i funcionament dels serveis administratius.
i ) La definició dels criteris tècnics i operatius per al desenvolupament de la funció inspectora, sense perjudici de la participació de les comunitats autònomes.
j ) El coneixement i la resolució dels expedients i recursos assenyalats per la normativa aplicable, així com d'aquells altres incoats per la Inspecció i que no corresponguin expressament a altres autoritats de les administracions públiques.
k ) El coneixement de les qüestions que es plantegin davant el Ministeri d'Ocupació i Seguretat Social en relació amb actuacions de la Inspecció de Treball i Seguretat Social, sense perjudici de les competències de les autoritats autonòmiques.
l ) L'elaboració de la proposta de pressupost d'ingressos i despeses de l'organisme, així com el seguiment de l'execució pressupostària, així com formular els comptes anuals i rendir-los, una vegada aprovats, al Tribunal de Comptes.
m ) Adoptar les instruccions sobre guàrdies i organització dels serveis en les matèries competència de l'Administració General de l'Estat, en coordinació amb les comunitats autònomes.
n ) Qualssevol altres que li assignin els estatuts de l'organisme o altres normes.
De conformitat amb el que esmenta l'article 28.1, l'Organisme Estatal Inspecció de Treball i Seguretat Social es desplega en la totalitat del territori espanyol.
La seva estructura territorial es desenvolupa reglamentàriament, tenint en compte el que estableixen els apartats següents.
En cada comunitat autònoma ha d'existir una direcció territorial, el titular de la qual es designa amb la participació de la comunitat en els termes que preveu el conveni de col·laboració, i a qui correspon, a més de les funcions que s'estableixin reglamentàriament, la interlocució permanent amb les autoritats d'aquesta d'acord amb el que estableix aquest conveni.
El titular de la Direcció Territorial depèn funcionalment de l'Administració General de l'Estat o de l'Administració Autonòmica corresponent, en atenció a la competència material objecte de les actuacions inspectores en què intervingui.
No obstant això, en les comunitats autònomes que hagin rebut el traspàs de l'exercici de la funció pública inspectora i els serveis de la Inspecció de Treball, cal atenir-se al que s'acordi en els mecanismes de cooperació bilateral, que ha de garantir la prestació eficaç i coordinada del servei públic d'Inspecció de Treball i Seguretat Social.
L'estructura territorial, en aplicació del principi de treball programat i en equip, ha de preveure les unitats especialitzades necessàries en les àrees funcionals d'actuació de la inspecció.
La definició i els llocs d'inspecció de l'estructura territorial de l'Organisme Estatal atén als principis d'eficàcia, eficiència i treball programat i en equip i a la necessitat o conveniència de diversificar les tasques inherents a l'exercici de les funcions inspectores.
En cada comunitat autònoma té la consideració d'autoritat autonòmica de la Inspecció de Treball i Seguretat Social el càrrec públic designat per aquesta per exercir específicament aquestes funcions en l'àmbit de les matèries que siguin de la competència de la comunitat, d'acord amb el que disposi el conveni de col·laboració corresponent.
Correspon a l'autoritat autonòmica de la Inspecció de Treball i Seguretat Social, de conformitat amb el que s'indiqui en el conveni de col·laboració, l'exercici de les funcions següents en matèries de la seva competència:
a ) Impuls i seguiment de l'activitat inspectora respecte de les competències de la comunitat autònoma en el territori d'aquesta.
b ) Promoure la subscripció d'acords i convenis entre l'Organisme Estatal i la comunitat autònoma.
c ) La presentació de les memòries d'activitats de la Inspecció de Treball i Seguretat Social en el seu àmbit territorial, conforme a la seva pròpia normativa.
d ) Supervisió dels resultats de les actuacions inspectores que afectin centres regits o administrats per la comunitat autònoma.
e ) Proposta d'elaboració de plans i programes específics de formació del personal amb funcions inspectores, adaptats a les peculiaritats de l'activitat econòmica i laboral del territori de la comunitat autònoma.
f ) Propostes de criteris tècnics i operatius de la Inspecció de Treball i Seguretat Social en funció de les particularitats de l'activitat laboral o econòmica de la comunitat autònoma, o quan existeixin peculiaritats de tipus geogràfic, en especial, per raons d'insularitat.
g ) Proposta al titular de la Direcció de l'Organisme Estatal de la instrucció de mesures disciplinàries respecte dels funcionaris de la Inspecció de Treball i Seguretat Social adscrits a l'Organisme Estatal en el territori de la comunitat autònoma.
h ) Adoptar les instruccions sobre guàrdies i organització dels serveis en coordinació amb l'Administració General de l'Estat.
i ) Totes les altres que disposin els convenis de col·laboració i la normativa vigent.
En cada comunitat autònoma hi ha d'haver una comissió operativa autonòmica de la Inspecció de Treball i Seguretat Social, coordinada pel titular de la Direcció Territorial de l'Organisme Estatal i que presideix l'autoritat autonòmica a què es refereix l'article anterior, quan acudeixi a les reunions.
La seva composició es determina d'acord amb el conveni de col·laboració, i en formen part els responsables designats en l'àmbit territorial de la comunitat autònoma per les institucions i serveis públics encarregats de l'execució de la legislació la vigilància de la qual està atribuïda a la Inspecció de Treball i Seguretat Social d'acord amb el que assenyala l'article 12.1.
Sense perjudici del que disposi el corresponent conveni de col·laboració, la Comissió Operativa Autonòmica de la Inspecció de Treball i Seguretat Social s'ha d'ocupar, almenys, de les qüestions següents:
a ) L'anàlisi de les situacions d'incompliment més freqüent o generalitzat de les normes socials en el territori de la comunitat autònoma, així com l'activitat desenvolupada en aquest àmbit per la Inspecció de Treball i Seguretat Social.
b ) L'establiment dels mecanismes d'informació i suport tècnic que siguin necessaris per a l'exercici adequat de la funció inspectora en el territori de la comunitat autònoma.
c ) La integració dels plans i programes d'actuació de cadascuna de les administracions, d'acord amb les prioritats establertes i l'aprovació del programa territorial d'objectius.
d ) La informació, el control i el seguiment de l'aplicació dels programes territorials i dels programes generals del Sistema, així com el trasllat dels informes oportuns al Consell Rector de l'Organisme Estatal.
e ) L'anàlisi del nombre, distribució, especialització i altres característiques dels efectius de la Inspecció de Treball i Seguretat Social radicats en el territori de la comunitat autònoma i el trasllat de les conclusions o propostes que corresponguin al Consell Rector de l'Organisme Estatal.
f ) Els procediments per a la millor distribució d'actuacions entre els efectius d'inspecció amb vistes a aconseguir l'equilibri entre el principi d'especialització funcional i el d'unitat de funció i d'actuació inspectora a què es refereix l'article 2.
La participació de les organitzacions empresarials i sindicals més representatives en els afers relatius a la Inspecció de Treball i Seguretat Social, circumscrits a l'àmbit territorial de les comunitats autònomes, es produeix en els òrgans de representació de caràcter consultiu, en la manera que aquestes prevegin.
L'entrada en funcionament efectiu de l'Organisme Estatal Inspecció de Treball i Seguretat Social ha de tenir lloc en la data que estableixen els seus estatuts, una vegada aprovats i publicats aquests.
El Govern ha de procedir a l'aprovació i publicació d'aquests estatuts en el termini de tres mesos des de la data d'entrada en vigor d'aquesta Llei.
Des de la seva posada en funcionament se subroga en tots els drets i obligacions derivats de competències de la Direcció General de la Inspecció de Treball i Seguretat Social, i en concret, en els contractes, convenis, encomandes i encàrrecs perfeccionats en l'àmbit de competències assignades a l'Organisme Estatal.
L'Organisme Estatal Inspecció de Treball i Seguretat Social ha de compartir l'organització i la gestió dels serveis comuns que permetin un millor aprofitament dels recursos públics, d'acord amb la normativa de règim jurídic del sector públic i en la forma que s'hi estableix.
Els estatuts de l'Organisme Estatal poden establir una Oficina Nacional de Lluita Contra el Frau, integrada en el mateix organisme, com a òrgan encarregat de l'impuls i coordinació de l'aplicació de les mesures de lluita contra el treball no declarat, l'ocupació irregular i el frau a la Seguretat Social i qualsevol altra que es determini.
Aquests estatuts regulen les funcions, així com l'organització i el funcionament de l'Oficina, que compta amb l'auxili i la col·laboració a què es refereix l'article 16 a fi d'aconseguir la màxima coordinació i eficàcia en l'actuació inspectora en matèria de lluita contra el frau en funció de les diverses àrees materials implicades.
Igualment l'oficina disposa d'agents d'enllaç designats per altres departaments i administracions per a la coordinació de les actuacions realitzades en el marc dels convenis de col·laboració a què es refereix l'apartat 8 d'aquest article.
Dins de les seves funcions se li pot encarregar la tramitació i, si s'escau, resolució dels procediments sancionadors iniciats per la Inspecció de Treball i Seguretat Social en l'àmbit de les competències de l'Administració General de l'Estat, d'acord amb el que es disposi reglamentàriament.
Així mateix, els estatuts de l'Organisme poden preveure una Direcció Especial d'Inspecció amb competència per actuar en la totalitat del territori espanyol en els àmbits a què es refereix l'article 12.1, que assumeix funcions de coordinació en les actuacions inspectores sobre empreses, sectors o situacions que excedeixin de l'àmbit territorial d'una comunitat autònoma, així com les que versin sobre els ens, organismes i entitats que formen part del sector públic estatal.
En l'àmbit de les competències de l'Administració General de l'Estat, la Direcció Especial exerceix la direcció i el desenvolupament, si s'escau, d'aquestes actuacions i qualsevol altra que reglamentàriament se li atribueixi.
El que disposa aquesta Llei no suposa cap modificació del règim competencial que estableixen els estatuts d'autonomia de les diferents comunitats autònomes, per la qual cosa les seves disposicions s'han d'entendre en cada cas de conformitat amb el que disposen aquests estatuts.
El personal funcionari de l'Administració General de l'Estat adscrit al Sistema d'Inspecció de Treball i Seguretat Social s'integra en l'Organisme Estatal Inspecció de Treball i Seguretat Social.
Així mateix, el personal laboral de l'Administració General de l'Estat adscrit al Sistema d'Inspecció de Treball i Seguretat Social s'integra en l'Organisme Estatal Inspecció de Treball i Seguretat Social, en els mateixos grups o especialitats a què estiguin adscrits, i amb els mateixos drets i obligacions que tinguin reconeguts en el moment de la integració.
El personal funcionari interí i el personal laboral temporal del Sistema d'Inspecció de Treball i Seguretat Social al servei de l'Administració General de l'Estat s'adscriu a l'Organisme Estatal Inspecció de Treball i Seguretat Social amb els mateixos drets i obligacions que tinguin reconeguts en el moment de l'adscripció i pel temps que perduri la seva relació de servei.
L'adscripció a què es refereixen els apartats anteriors no suposa cap modificació en la situació juridicoadministrativa del personal ni en la naturalesa de la seva relació amb l'Administració, i continua exercint les funcions establertes en la seva normativa reguladora.
El cos de sotsinspectors d'ocupació i Seguretat Social passa a denominar-se cos de sotsinspectors laborals.
Els funcionaris pertanyents al cos de sotsinspectors d'ocupació i Seguretat Social a l'entrada en vigor d'aquesta Llei queden integrats al cos de sotsinspectors laborals, dins de l'escala d'Ocupació i Seguretat Social, amb les comeses i atribucions que aquesta Llei els reconeix i amb tots els drets adquirits en el seu cos de procedència.
Per a l'ingrés a l'escala d'Ocupació i Seguretat Social del cos de sotsinspectors laborals és necessari disposar de títol universitari oficial de graduat adscrit a la branca del coneixement de ciències socials i jurídiques.
Per a l'ingrés a l'escala de Seguretat i Salut Laboral del cos de sotsinspectors laborals és necessari disposar de títol universitari oficial de graduat adscrit a la branca del coneixement de ciències, ciències de la salut, o enginyeria i arquitectura.
La dotació i el desplegament territorial dels sotsinspectors laborals de l'escala de Seguretat i Salut Laboral s'han de fer en funció dels criteris aprovats pel Consell Rector de l'Organisme Estatal Inspecció de Treball i Seguretat Social, d'acord amb les competències que li atribueix l'article 29.2. g.
Sense perjudici del que disposa l'apartat anterior i d'acord amb les respectives ofertes d'ocupació pública i el que estableixen els convenis de col·laboració, els funcionaris públics de les comunitats autònomes que a la data d'entrada en vigor d'aquesta Llei disposin de l'habilitació per a l'exercici de funcions comprovatòries a què es refereix la disposició addicional quinzena de la Llei 31/1995, de 8 de novembre, de prevenció de riscos laborals, es poden integrar al cos de sotsinspectors laborals, a l'escala de Seguretat i Salut Laboral, sempre que disposin de la titulació exigible i superin les proves selectives corresponents, en els termes i condicions que reglamentàriament es determinin.
Els cossos nacionals del Sistema d'Inspecció de Treball i Seguretat Social estan adscrits al Ministeri d'Ocupació i Seguretat Social, sense perjudici de la dependència estatal o autonòmica dels funcionaris que els integren, d'acord amb el que estableix l'article 4.3.
Les referències efectuades en l'ordenament jurídic a la Llei 42/1997, de 14 de novembre, ordenadora de la Inspecció de Treball i Seguretat Social, s'entenen fetes a aquesta Llei.
Així mateix, les referències als sotsinspectors d'Ocupació i Seguretat Social s'han d'entendre realitzades als sotsinspectors laborals.
Les comunitats autònomes amb funcions i serveis traspassats en matèria de funció pública inspectora participen en l'Organisme Estatal Inspecció de Treball i Seguretat Social en els termes que estableix aquesta Llei, amb respecte, en tot cas, al ple exercici de les seves competències, per la qual cosa no els és aplicable el que disposen els articles 33 i 34 i mantenen les facultats organitzatives i directives respecte del seu propi personal, de conformitat amb el que estableix la normativa vigent.
En la coordinació de les actuacions entre els serveis d'inspecció traspassats a aquestes comunitats autònomes i els de l'Administració General de l'Estat els acords bilaterals que s'estableixin han de tenir especialment en compte la singularitat de l'adscripció orgànica dels serveis d'inspecció a diferents administracions públiques, sobre la base de la concepció única i integral del Sistema, del principi d'unitat de funció i actuació inspectora dels funcionaris del Sistema i del principi d'eficàcia en l'execució de la funció inspectora.
Igualment, i amb la mateixa finalitat, aquestes comunitats autònomes i l'Administració General de l'Estat constitueixen, d'acord amb l'article 5.7 de la Llei 30/1992, de 26 de novembre, un òrgan de cooperació multilateral en els àmbits materials específics que els siguin d'interès, en especial, els criteris de coordinació d'actuacions supraautonòmiques o que requereixin una resposta uniforme en tot el territori nacional incloent, si s'escau, la referida en l'apartat 2 de la disposició addicional segona; la determinació de plans i programes d'inspecció; els criteris i procediments comuns d'actuació de la Inspecció de Treball i Seguretat Social, així com la planificació dels recursos humans i mitjans materials del sistema en aquestes comunitats autònomes, en particular, els aspectes relatius als processos d'ingrés, selecció, formació, provisió de llocs de treball i mobilitat geogràfica dels cossos nacionals del Sistema.
Ha d'estar integrat pels titulars dels respectius òrgans de direcció de la Inspecció de Treball i Seguretat Social i ha de tenir l'organització i les funcions que s'estableixin en l'acord de constitució.
Els inspectors de treball i Seguretat Social i els sotsinspectors laborals, en l'àmbit de les seves respectives facultats i competències, poden fer actuacions d'investigació i adoptar mesures inspectores en totes les matèries de l'ordre social, encara que siguin de la competència d'una Administració diferent a la de la seva dependència orgànica.
Correlativament, aquests funcionaris han de donar compliment complet als serveis encomanats, i adoptar les mesures que corresponguin dins del seu àmbit de facultats i competències, d'acord amb el que estableixen els convenis de col·laboració.
L'establiment o modificació dels plans o programes d'inspecció l'ha de fer amb plena autonomia cada Administració pública en funció de la seva respectiva competència material.
Una vegada aprovats per l'Administració competent, els plans o programes territorials s'han de comunicar recíprocament entre l'Administració General de l'Estat i la de la comunitat autònoma corresponent i s'han d'integrar en la planificació i programació general del Sistema en el territori autonòmic de què es tracti.
Sense perjudici del que estableix l'apartat anterior es poden acordar de forma conjunta entre les dues administracions en el si dels mecanismes de cooperació bilateral establerts, plans i programes d'inspecció comuns, i establir els criteris d'actuació inspectora, de coordinació, col·laboració, seguiment i avaluació de resultats, que es considerin necessaris per a la seva execució adequada.
En aquests plans i programes comuns d'inspecció s'integren els acords a què s'hagi pogut arribar en el Consell Rector de l'Organisme Estatal Inspecció de Treball i Seguretat Social en matèria de planificació i programació d'abast general.
La tramitació i resolució dels procediments sancionadors per infraccions en l'ordre social o de liquidació de quotes a la Seguretat Social correspon a l'Administració competent per raó de la matèria.
Les funcions d'Alta Inspecció de l'Estat en l'ordre social que estiguin reconegudes en els respectius estatuts d'autonomia, excepte la relativa a l'assistència sanitària, s'encarreguen a la Unitat d'Alta Inspecció formada per inspectors de treball i Seguretat Social que a aquest efecte depèn del titular del Ministeri d'Ocupació i Seguretat Social.
Les mesures incloses en aquesta norma, en particular la configuració de la Direcció General de la Inspecció de Treball i Seguretat Social com a organisme autònom, la subscripció de convenis de col·laboració amb les comunitats autònomes, la creació i el funcionament de les comissions operatives de la Inspecció de Treball i Seguretat Social i la instauració i administració del registre integrat de personal inspector, no poden suposar un increment de despesa pública i, en conseqüència, de dotacions ni de retribucions ni d'altres despeses de personal.
Fins que no s'hagi constituït l'Organisme Estatal Inspecció de Treball i Seguretat Social, d'acord amb el que preveu la disposició addicional primera, els serveis comuns del Ministeri d'Ocupació i Seguretat Social han de continuar exercint les competències que tenien atribuïdes respecte de la Direcció General de la Inspecció de Treball i Seguretat Social.
Així mateix, la totalitat del personal, funcionari o laboral, de l'Administració General de l'Estat adscrit al Sistema d'Inspecció de Treball i Seguretat Social manté la relació de servei amb l'Administració General de l'Estat fins que es produeixi la integració a què es refereix l'apartat 1 de la disposició addicional quarta.
Mentre no s'hagin aprovat les relacions de llocs de treball i s'hagin transferit els crèdits corresponents, el pagament del personal al servei de l'Organisme Estatal s'ha d'efectuar amb càrrec als crèdits de procedència.
Els òrgans de participació institucional de la Inspecció de Treball i Seguretat Social mantenen el seu funcionament conforme a la seva normativa reguladora, fins al moment de la constitució de l'Organisme Estatal.
Fins que s'aprovi el pressupost de l'Organisme Autònom Inspecció de Treball i Seguretat Social, integrat en els pressupostos generals de l'Estat, els crèdits pressupostaris per finançar les actuacions de la Inspecció de Treball i Seguretat Social els han de seguir gestionant els òrgans fins ara competents del Ministeri d'Ocupació i Seguretat Social.
Fins que no entrin en vigor les disposicions reglamentàries que s'aprovin en desplegament de l'article 48.1 del text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost, en la redacció que en fa la disposició final primera d'aquesta Llei, continua sent aplicable la regulació en matèria d'atribució de competències sancionadores existent amb anterioritat a l'entrada en vigor d'aquesta Llei.
Per tal de respectar les expectatives dels aspirants a l'ingrés a l'escala d'Ocupació i Seguretat Social del cos de sotsinspectors laborals, el que disposa el paràgraf primer de l'apartat tercer de la disposició addicional cinquena sobre els requisits de la titulació per a l'accés a aquesta escala únicament serà exigible a partir de l'1 de gener de 2019 en les oposicions que es convoquin per a l'ingrés en aquesta.
Fins a la data indicada a l'apartat precedent només s'ha d'exigir en la convocatòria corresponent per a l'ingrés en aquesta escala el títol universitari de graduat o equivalent, sense que aquest títol hagi de correspondre a branques específiques de coneixement.
Per a l'ingrés a l'escala de Seguretat i Salut del cos de sotsinspectors laborals no és aplicable el que disposen els apartats anteriors en la mesura que per a aquesta escala es crea una nova agrupació de funcionaris.
Queden derogades la Llei 42/1997, de 14 de novembre, ordenadora de la Inspecció de Treball i Seguretat Social, la disposició final primera de la Llei 43/2006, de 29 de desembre, per a la millora del creixement i de l'ocupació, així com totes les altres disposicions que s'oposin al que estableix la present Llei.
Les normes reglamentàries actualment en vigor continuen sent aplicables, mentre no contradiguin o s'oposin a aquesta Llei, fins que les deroguin o modifiquin les normes que preveu la disposició final tercera.
L'article 48 del text refós de la Llei sobre infraccions i sancions en l'ordre social, aprovat pel Reial decret legislatiu 5/2000, de 4 d'agost, queda redactat de la manera següent:
Atribució de competències sancionadores.
L'exercici de la potestat sancionadora respecte de les infraccions de l'ordre social en l'àmbit de l'Administració General de l'Estat correspon a l'òrgan competent, segons el que reglamentàriament es disposi.
L'exercici de la potestat sancionadora respecte de les infraccions de l'ordre social, quan correspongui a l'Administració de les comunitats autònomes amb competència en matèria d'execució de la legislació de l'ordre social, l'exerceixen els òrgans i amb els límits de distribució que determini cada comunitat autònoma.
La potestat per acordar les sancions accessòries que estableix aquesta Llei correspon a qui la tingui per imposar les de caràcter principal de les quals derivin les sancions accessòries.»
Els preceptes que contenen els capítols II i III del títol I, així com els que contenen el títol III i les disposicions addicionals d'aquesta Llei, que afecten el règim jurídic de les administracions públiques, tenen el caràcter de normes bàsiques, de conformitat amb el que preveu l'article 149.1.18a de la Constitució espanyola, que atribueix a l'Estat les competències per establir les bases del règim jurídic i el règim estatutari dels seus funcionaris.
Els preceptes del capítol I del títol I i els del títol II d'aquesta Llei sobre legislació laboral, prevenció de riscos laborals, col·locació i ocupació, Seguretat Social i protecció social pública, així com el seu règim econòmic, Administració de justícia, hisenda general i seguretat pública, tenen el caràcter que estableixen els preceptes següents de la Constitució:
a ) Article 149.1.2a, sobre nacionalitat, immigració, emigració, estrangeria i dret d'asil.
b ) Article 149.1.7a, sobre legislació laboral, sense perjudici de la seva execució pels òrgans de les comunitats autònomes.
c) Article 149.1.17a, sobre legislació bàsica i règim econòmic de la Seguretat Social, sense perjudici de l'execució dels seus serveis per les comunitats autònomes.
d ) Les obligacions d'auxili i col·laboració amb la Inspecció de Treball i Seguretat Social que regula l'article 16 en relació amb els jutjats i tribunals i el Consell General del Notariat, l'Administració Tributària i les Forces i Cossos de Seguretat, s'incardinen, respectivament, en les competències que atribueix la Constitució a l'Estat, a l'article 149.1.5a, sobre Administració de justícia, a l'article 149.1.14a, sobre hisenda general i deute de l'Estat i a l'article 149.1.29a, sobre seguretat pública, sens perjudici que les comunitats autònomes puguin crear policies en la forma que estableixin els respectius estatuts en el marc del que disposi una llei orgànica.
S'autoritza el Govern a dictar totes les disposicions que siguin necessàries per desplegar aquesta Llei, prèvia consulta amb les comunitats autònomes.
Aquesta Llei entra en vigor l'endemà de la publicació en el Butlletí Oficial de l'Estat.